url: =Zomi Nam Ni ihcih banghiam? ~ J. Thang Lian Pau :: ZOMI DAILY\nposted on 4 February 2015 at 11:12 am Lomkholna: Article, Thanglianpau, Zomi Nam Ni\nHun paisa khempeuhah Zomi Nam Ni i zat ciangin Zomi Nam Ni tangthu, ci-in 1948, February 19-22 kikal sunga Falama kibawl Chin Hills or Chin Special Division Conference (a tomin Falam khawmpi) thu gen denin, Zomi Nam Ni pen Falam khawmpi’ anniversary danin kituat kha den hi. Tua banah Falam khawmpi-ah bang kihih cih zong a theitel kitam loin, Ukpite leh Chin Hills Regulation phiatna ding beka a kibawl kisa lai hi.\nUkpite leh Chin Hills Regulation phiatna pen lawhcinna ahih keileh democaracy ngahna sa in, tua phawkdenna dinga Zomi Nam Ni a kibawlbawl kisa hi. Tua ahih manin Zomi Nam Ni tangthu pen India lama omte lakah tu tanin thupisakna taktak a om zo kei tam, ka ci nuam hi. Tu tanin Manipur ah hausa kibeisak nai lo, Mizoram ah Chin Hills Regulation kiphiat nai hi, hi mahleh democracy gam hi zawsop hi.\nFalam khawmpi a kibawlna pen a thu bulpi nam thum hi. Khatna-ah, Independence ngah lopna hi. Burma President, Sao Swe Taik in zong a uapna hih hang hi. Nihna-ah, Chin Hills kivaipuak thakdan ding a geel dinga kibawl, Chin Hills Inquiry Commission in mipi ngaihdan a lakna hi. Thumna-ah Burma Parliament Upper House-ah Chin Hills adingin seat guk kiseh hi. Hih seat guk pen a cilin ukpite tanvo dingin kituat hi.\nChin Hills-ah ukpi leh hausa tampi om ahih manin a kua pen in tang ding cih buaina om masa hi. A nung ciangin mipite mahmah in teel ding, cih thu kituh piang leuleu hi. Hih thu khensatna ding a bulpi khat ahi hi. Tua hi napi, khawmpi-ah lamet zah sangin thu khauh in, a tawpah ukpite phiatna tanin thupukna tung hi. Tua ciang, Falam khawmpi-ah mi 5000 paikhawm ci-in kigen zel hi. A taktakin khawmpi pen Town Hall-ah kizang hi a, “mi 500 kaan pha lo ding hi, ukpite phiat ni bangin a nuaktai tam ahih manin nitaak ann bang val zihziah” ci-in tua lai-a ann huana tanu a seem khat in hong hilh hi.\nZomi Nam Ni hong kipatna taktak pen Zo Zum i kicih Chin Affairs Council (Chin Hills Parliament Member teng) in 1950, October 9 ni-a Zomi Nam Ni neih ding thupukna a bawl uh pan hizaw a, 1951, February 20 ni-in Mindat ah Zomi Nam Ni khatveina bawl pah uh hi. Chin Affairs Council deihna bulpi in – Zomite pen India, Burma leh Bangladesh sungah i om hang minam tuam i hihna leh gam tuam nei i hihna bei ahih pah lohna, gam thumah kikhen mah leng minam khat i hihna i kimanggilh lohna ding leh gam tuam minam tuam i hihna i kepcin den ding, cih teng hi.\nA ni dinga February 20 ni a teelna uh pen 1948, Febuary 20 ni-a Falam khawmpi in Chin Hills maban kalsuandan ding tawh kisai khensatna ahih keileh suahtakna vai tawh kisaia a kisampi teng a zawh siang theih ni ahih man hi. Ukpite leh Chin Hills Regulation a phiat ni ahih man hizaw loin vai haksapi teng a kisiansak theih ni ahih man hi.\nTua ahih manin ‘Zomi Nam Ni’ ahih keileh ‘Zomi National Day’ tawh kisai-ah a thupi pen ‘Nam or Minam or Minampi’ ahih keileh ‘National’ cih thumal ahi hi. Burma kumpi in Zomi Nam Ni i neih a zakdahnapi pen leh hong dal denna bulpi pen a ‘Zomi (Chin)’ hiam, a ‘Ni’ hiam hi loin a ‘National’ cih thumal hang ahi hi. Burma ah Zomite leh Kawlte cihloh National Day a nei namdang omlo hi. Tua ahih manin Zomi Nam Ni hihna taktak i telna dingin ‘Minam’ cih khiatna ahih keileh gam tuam leh minam tuam i hihna i tel masak ding kisam hi.\nZomite in Kalay-Kabaw zanggamah gal i lelh manin AD 1400 ki-im pan Zogam i cih khamtung gam kizuan hi. Gam hawm leh keendang lak ahih mah bangin suakta takin ki-om to a, kuama uk loin gam tuam minam tuam khatin British hong khan dong kiding hi.\nBritish ten 1760 kum panin tulai taka Bangladesh kici gama Zomite tenna sung tungin Zogam keek hong pan uh a, 1891 kum teh Zogam buppi a khut nuai uah tum hi. British ten Zogam pen Burma Province, Assam Province (India) leh Bengal Province (Bangladesh) ah hong khenkham mahleh, gam tuam minam tuam i hihna hong kepcinsak den veve hi. Bengal Province-ah ‘The Chittagong Hill Tracts Regulation, 1900’ dan zatna, ‘Chittagong Hill Tracts’ sungah, Tripura-ah ‘Hill Tripperah’ sungah leh Manipur-ah ‘Hill Areas’ sungah cih bangin hong dei tuamin, Political Agent in hong vaan hi.\nChin Hills leh Lushai Hills zong gam tuam a hihna tawh Foreign Department khut sungah hong koih in, ‘Foreign Jurisdiction Act, 1890’ dan tawh hong uk a, 1895 kum pan ‘Scheduled District Act, 1874’ zatna huam sungah hong koih tuam lai hi. ‘Scheduled District’ (Tribal Area) pen British in gamdang a ukzia ngeina tawh a uk, India leh Burma gam khawnga kizang dante zat lohna ding bial (gam), cihna hi. (To remove the area from operation of general law applied in India and Burma). Tual sung kivaipuakna dingin Chin Hills Regulation, 1896 (Chin Hills Regulation Act hi lo) hong bawlsak lai uh a, hih pen Chin Hills-ah 1897 kum pan, Luhsai Hills-ah 1911 kum pan kizang hi.\n1875 kum pana Luhsai Hills tawh a kisu kha ‘Bengal Eastern Frontier Regulation, 1873 (Regulation V of 1873)’ dan pen 1925 kuma a kipuahphat (amended) teh Lushai Hills adingin hoih seem hi. Hun paisa-ah phalna lo tawh Lushai Hills mite Vai gamah a lut ding dalna-a kizang hih dan pen kilumlet in, phalna lo tawh Lushai Hills-ah Vaite a lut ding dalna-in hong kileh zat kik ta hi. ‘Inner Line Regulation 1873’ zong a kici hih dan pen tu dong kizang sual lai a, Inner Line Permit (ILP) nei loin zanggam mite (Vaite) Mizoramah lut phal hi lo hi.\nBritish kumpi in hih banga kep tuamna hong neih mai bek hi loin, 1892 kumin Calcutta-ah ‘Chin-Lushai Conference’ bawlin Zogam leitang teng gawmkhawm kikna ding vaihawm lai uh hi. Ahi zongin, 1895 kuma Bengal Province pana kisai South Lushai Hills leh Assam Province pana kisai North Lushai Hills gawmin Assam Province Governor khut sungah a kikoih cihloh a dang teng dinkhawl suak hi.\nSimon Commission deihna tawh kituaka 1935 kuma Government of India Act leh Government of Burma Act a kibawl teh British kumpi in Zogam (a diakin Lushai Hills leh Chin Hills) a kep tuamna kipsak seem hi. Tua-ah Tribal Area-te (Scheduled Area or Frontier Area) khualna kiciansak mahmah hi. Section 311, Clause (1)-ah – “Tribal mite pen India gamgi dung depa omte hiam, Baluchistan gama omte hiam hi uh a; tuate gam pen British India hiam, British Burma hiam ii gambeu khat hi lo a, Indian state zong hi lo a, gamdang khat peuh’ gam hi tuan lo hi, ci hi.” (‘Tribal Areas’ means the areas along the frontiers of India or in Baluchistan which are not part of British India or of Burma or of any Indian States or of any foreign States).\nSection 91-na siksana British kumpipa King George VI in 1936, March 3 ni-in ‘Excluded Order’ a bawlah, Excluded Area-te pen British India gam sungah kihel lo a hihna, kician takin gen hi. (Tribal Areas were excluded from the scope of British India). Section 91/92 siksanin “India leh Burma gama kizang dan peuhmah Tribal Area-ah a guideline kaana zat thei hi lo ding hi,” ci lai hi.\nIndia lam tawh a kibang lianin, Government of Burma Act, 1935, Second Schedule – Part One-ah Excluded Area huam khak teng kician takin gen a, tua sungah Chin Hills-a kipan Zomite tenna teng phial kihel hi. Tua ahih manin Zogam pen Chin, Kachin leh Shan gam teng ukna dinga a kibawl Department of Frontier Areas Administration (FAA) tungtawnin Governor in direct-in uk a, Burma Legislative Council (Ministerial Burma) tawh kisai kha ngei lo hi.\nHih bang teng i dinmun a hihna leh gam tuam minam tuam i hihna tawh kizui-in, India independence vai sai lai-in Lushai Hills pen independent hiam, India tawh kipawl hiam, Burma tawh kipawl hiam, khat peuhpeuh deihteel thei ding dinmunah ding hi napi, Galpi Nihna hun laia ‘Atlantic Charter’ tawh kizuia Lushai Hills Superintendent, Maj. A.G. McCall in “British nong panpih uh a, gualzawhna i tanleh gal ven khit pan na gam uh maban ding pen nomau khutah kikoih ding hi” (Your destiny is at your own hand) a cih zong zang phatuam thei loin, politics lama khawmuhna niam man leh makaite kithutuah loh man tawh thukimna kician om lopi-in Khawtinkhuma leh Ch Saprawnga-te thu tawh Lushai Hills pen India nuaiah lut hi.\n1966, March 1 ni-in Laldenga makaihna tawh Mizo National Front in independence phu kik mahleh pang suak zo loin kum sawmnih khit, 1986 kumin India nuai mahah lut kik hi. Tun 2007 kuma UNO in a puan ‘United Nations Declaration on the Rights of Indigenous Peoples’ tungtawnin Zogam tun kik theihna ding lampi a om diam, cih pen Zo Reunification Organisation (ZORO) in a kingakna neihsun hi phot ta hi.\nBurma independence vai sai lai-in Chin Hills pen deih teel thei dinmunah ding ahih mah bangin Kachin gam leh Shan gam tawh kipawlin mala uh a, British khut nuai pan suahtak ding ut luatna leh Kawl makaipi Aung San muanna tawh 1947, February 12 ni-in Shan gam, Panglong khua-ah Chin Hills tangin ukpite ahi, Pu Thawng Za Khup (Saizang), Pu Hlur Hmung (Falam) leh Pu Kio Mang (Hakha) ten Burma tawh suahtakna lakhawm ding leh kum sawm sung kipawlkhawm (Union) phot ding, cih deih teelna tawh thukimna suai kai uh hi.\nBurma nuai-ah lutna hiam, om suakna ding hiama suaikai hi lo uh hi. British ten hong khual mahmah uh ahih manin Panglong thukimna bek tawh hun sa lo ahih keileh ukpite ngaihdan a theih khit uh teh, Burma tawh kipawl ding tawh kisaia mi tamzaw ngaihdan lakna Frontier Areas Committee of Inquiry makaihna tawh 1947, April kha sungin Maymyo (Pyin Oo Lwin) ah bawl lai uh a, tua panin Burma tawh kipawl ding kikipsak pan hi.\nHih bangin Lushai Hills pen India nuai-ah a lut zawh leh Chin Hills pen Burma tawh a kipawl zawh kum 60 val khin ta mahleh gam tuam minam tuam i hihna a vaang bei thei nai tuan lo hi. Tu tanin India-a state tuamtuam 28 lakah Mizoram in deihsak tuamna (special status) ngah lai-in, ‘Inner Line Regulation 1873’ leh Chin Hills Regulation’ zong khahsuah loin om lai hi. Chin State in zong deihsak tuamna ngah to lai a, Myanmar Constitution 2008 dungzui-in zong State leh Region liante dinmun tawh a kikim State hihna leh Council of Ministers neih zah mah a neih banah, Chin State pualam Sagaing Region, Magwe Region leh Rakhine State-te ah Chin Affairs Minister khat tek hong koihsak lai hi.\nManipur ah zong i deih zah hi kei mahleh, British hun pan tu dong kep tuamna kingah toto in, ‘The Manipur State Hill Peoples (Administration) Regulation 1947’, ‘The Manipur (Village Authorities in Hill Areas) Act 1956’, ‘The Manipur (Hill Areas) District Councils Act 1971’ cih dante in a tuam i hihna hong kilangsak mahmah hi. Tu ciangin Manipur banah Assam mun pawl khat leh Tripura-a om i minampih teng pen Autonomous District Council tawh, Bangladesh gama omte zong Chittagong Hill Tarcts Regional Council tawh cih bangin kivaipuakin om ciat sam uh hi.\nTua hi a, Zomi Nam Ni’ tup leh ngim taktak pen i gam leh i minam i kepcin suak theihna ding, Zo suan teng minam khat hi hang cih i pom theih ciatna ding, minampi (nation) khata i kilomkhawm theihna ding leh minam thupi khat leh gam thupi khat i phuhkhop theihna ding, cih teng hi diak hi. Tua ahih manin, minampi khatin bangci kilomkhawm ding i hi hiam cih pen i awlmawhpi ding hi ta hi.\nTua dingin kei muhna ah a min (minam min) thupi mahmah mahleh a masa pen lo hi. Tu dinmunah politically-in Mizo a pom teng Mizo, Kuki a pom teng Kuki, Zomi a pom teng Zomi, Chin a pom teng Chin cih dana a pai hang, Sociologically-in Chin, Zomi, Kuki leh Mizo cihte pen i minam bup genna hi khin veve hi. A taktakin minam bup min nei nailo hi hang. Zo suan teng pen minam khat hi hang, cih i kipomtuah ding kisam masa pen ka sa hi.\nTua banah lai khat i neih mengmeng ding poimawh ka sa mahmah hi. Tua dingin ei sunga mi tam pen zat leh a khangto pen ahi Mizo lai zang khawm thei tek leng i vai tampi tak hong dawn ding hi, cih maizum loin takin ka pulak nuam hi. I pau i hamte nusia-in Mizo kam bek zang ciat ni, ka cihna hi loin primary school level ciangah Mizo lai pen subject khatin tawi tek leng ka cihna hi lel hi.\nA tawpna-ah, i minam hong makaite pen Nationalist a hih uh kul a, tuni-a hih taka hong paikhawm makai teng pen nationalist hi-in i kithei hiam, nationalist hi-in kithei i hihleh i thu buaipihte Nation or National issue a cing hiam? cih i suut ding kul ta hi. Nation politics lo buang politics picing om lo hi. Hih leitungah a suakta gam leh a khawsuak minam phuh zaha a haksa leh a thupi nasep dang om lo hi.\n“Zomi Nationalism khangto semsem hen la, Zogam leh Zomi minam kip tawntung hen”\nBehlap: Zomi a pom teng Minam (Nation) khat hi ding hi hang, i cihleh a vai tuam ding, Zosuan teng minam khat hi hang, i cihleh a vai tuam ding hi.\n[Hih thu/paper pen ZEPADA, Delhi Working Group makaihna tawh Feb. 20, 2012 ni-a Mizoram House, Vasant Vihar, New Delhi-a kibawl Observance of 64th Zomi Nam Ni and Consultative Meeting-a kisimkhia ahi hi]. J. Thang Lian Pau\nPrevious: Piangsak Pasian leh Piana Pasian\nNext: Zomi Nam Ni ~ Rev. Dr. Khen Za Sian\n2017 kum Zomi te maasuan #3 ~ Khup Khan Thang\nSiangsawn gam (Mun) leh Siangsawn Khua (khen khatna)


timestamp: atn

url: =Vietnam numeikhat alupna ah Phone Charging tawh datlaih in si :: ZOMI DAILY\nposted on 18 November 2017 at 11:56 pm Lomkholna: News, Sawltak, World\nMobile Phone azang atamzaw in zan ihlupding ciangin ih phone tepen Charging zopsa in ki ipmutsak tek hi. Sunthapai ihzatcip ih Mobile Phone tepen inn ihtun ciangin atha beigawp a, Battery kiamgawp ahih manin, Charging zoploh phamawh hi.\nAhi zongin Vietnam numeino khatin alupkal in a Mobile Phone zatpen Charging zopsa in akoihleh, daihlaih in ihmu saksuak cih Metro News pan kiza hi. Tua Vietnam numeino pen kum 14 aphapan Le Thi Xoan kici minnei khat ahihi.\nLe Thi Xoan pen sangkahlai Schoolgirl khat hi a, alupkal in amazat iPhone 6 pen Charging zopsa in akoih ahihi. Tua Charging khaupen luiluata, atung atuamna tezong kekkhiata in, Plastic Tape khawngtawh aki belhthuahkhat ahihi.\nHih numeino ii asihna pen aki kankhiat ciangin iPhone 6 pen alupna gei ah Charging zopsa in koih ahih manin, tuapan in datlaih “electrocuted” hiding kicipah hi. Amahpen alupna geinai ah Phone Charging zomden a, tuapen zongsan khinta hi.\nAlupkawm amumang in a Phone omna lamah akhuttawh zawtpheikha in, Charging khau hoihnawnlo, akekteng zawtkha hiding a, tuapan in Electrocuted in asi hiding kici hi.\nHanoi Police te’nzong numeino ii lupna geinai ah Cable meikatna athemneng kimu cihi. Hih numeino pen anu apa te’n amuhcil in khua phawknawnlo in, tuaciang in amanlang in Hospital ah kitaipih himahleh zato ah asi veve ahihi.\nHospital panin Doctor te’nzong asihna “Cause of Death” pen Electrocution mahhi ci’n genkhia uhhi. Tua Charging khaupen Apple Company panin akibawl Original ahihiam, ahih keileh Third-party ahihiam cihpen ki theicianlo hi.\nAhi zongin Police te ciaptehna ah tua Charging khaupen Apple te Original sangin themkhat tomzawdiak ci uhhi.\nHih numeino pen Vietnam, Ha Tinh Province sung aom Huong Son khuasung ah ateengkhat ahihi.\nMore: Samsung Phone khat ipsung ah akikoih laitak puakkham in meikuang\nAlimlim in lupna ngei anailua ah Phone Charging koihpen hoihlozaw hamtang hi. Deihlohpen apuakkham, meikang leh Electric datlaih cihkhat hileh lauhuai mahmah hi. Tuaban ah Mobile Phone tepen abawlkhia Company te ii Battery leh Charger cihtemah zat huaizaw hi. Adangdang Third-Party te ihzat ciangin Mobile Phone tezong atozahding in tolo in, siabaih zawdeuh theihi. iPhone khawng tultampipi in ihbeibuang in, Charger khawng Original leingamlo cihbang haivai cihnop huaiphial hi. Original asit kingkeng, atha liklekmah zatsawm ni, buaina tawmpending hi. Sawltak #zomidaily\nPrevious: Malaysia ah vanleng asetsia ahih manin, Emergency in awmtalsa in kumsuk\nNext: Tukum 2017 November 26 ni-a Topa tunga lungdamkoh dingte\nA 9 veina Zosiam Gospel ading thungen khawm ni ~ Rev. Pau Khai\nBank of England £20 leh Adam Smith


url: =Sangsia khatin naupang 20 val abetgawp laitak Video kikhahkhia :: ZOMI DAILY\nposted on 16 September 2017 at 11:59 am Lomkholna: China, News, Sawltak, World\nNakhat peuhpeuh ihki patcil pen ki patau veve, ki Excite veve hi. Nasep lutcilni cihkhawng pen ki mangngilh pakpak khollo hi, adiakdiak in asemlui te’n hong simmawh, nopneh bawlpianleh ki ciamtehpah khinkhian theihi. University, College cihtezong tuabangmah…\nChina, Hefei khuasung aom Secondary School sanginn khatah abeisa tukha kipatcil lamin sangnaupang honkhat sangkah kipan uhhi. Sangkah kipat cilcil in sangsiapa in Chinese Language hilhin, alotngah “by heart, memorize” saksawm pahhi.\nSangsiapa in tanglaipek a lagual, thugual “Ancient Poem” khat simsak, by heart sakin, asimtheilo te apaang beksak ziahziah hi. Sangkah cilcilni, kimuakdan zong noptuak hetlo hi.\nTuabang in abetsak laitak sangnaupang sungpan khatin Video Record bawlkha citciat in, tua Video Clip pen Social Media ah aki lotkhiat ciangin mitampi in mukha uh a, sangsiapa pen mawhsak mahmah uhhi.\nHihvai tawh kisai athupiang akizelhgawp ciangin sangsiapipa School Principle inzong Local Media te tungah gencianna neihkhiatloh phamawhta hi. Hih paangbet athuak sangnaupang tepen akigawm in mi 20 val hi ci a, tuabangin abenggawp sangsiapa zong nasepna panin kikhawlsak khinta hi ci’n siapipa in genkhia hi.\nVideo: On first day of school, teacher slaps 20 students in the face in front of class\nNetizens pawlkhatin sangnaupang te khutdawh asatsak hilehzong phadawmlai hi, ahi zongin banghangin tua siapa in naupang te apaang betsak zawzen ahiam ci’n kiphun ngeingai hi.\nRelated: Meileng tungah numeikhat anikbawknuai pan Video azaihsim pen sangsia kici\nTuhunciang sanginn ah ciangduai tawh tawsawt, khutpek satsak cihte kizang nawnlo hi. Sangnaupang te satgawp pen bawlsiatna “physical abuse” in ki ngaihsunta a, satloh in lai atheihding in ki hanciam zawta hi. Tuabang mahin innkuansung ahzong tate satgawpgawp tawh piltuamloding cih phawk huai a, satsese kullo in ateltheihding in thuhilh siamding thupi hi. Sawltak #zomidaily\nPrevious: China ah temta hiammahmah tawh mittang ki kiatkiat saklai\nNext: Bangkok ah pasal khatah Motorcycle tawh uikhat taalkaihgawp in kiman


url: =Meiphelh khat hihna pan Catholic Siampi khat suahna (Or) Alamdang Pasian sapna | Radio Veritas Asia\nMeiphelh khat hihna pan Catholic Siampi khat suahna (Or) Alamdang Pasian sapna\nAma min pen Tom Colucci hi a, 2001 kum, September 11 ni dong meiphelh nasep a sem khat ahi hi. Ahi zongin 2001, Sep 11 ni-in ama nuntakna kikhel sak hi. Tua ni pen American gam leh gammi te adingin mangngilh zawhlohni, alungtang uh anat mahmah nikhat ahi hi. Ama adingin zong mangngilh zawhloh thu khat ahi hi.\nTua ni ciang dong amah in New York ii meiphelh zum ah zum uk khat ahi hi. Tua ni-in mei kangin Leisek innpi te cim ziahziah a, a nasep pih alawmte tua mei phelh dingin a buai mahmah na uh ama mik mahmah tawh mu hi. Mithat mihaite ii mihing lungsim neilo in mei ahalna uh hangin meiphelh mi tampi ii luanghawm te aki koih zihziah pen aman mu hi. Amaute’ kha lam makaih Siampi Fr. Mychal Judge in zong meiphelhte Sathau siangtho piain Pawlpi ngeina bangin abawlsak kawmin meithemte ama tungah kia-in tua lai ah amah zong a sih na te Tom Colucci in mu hi.\nTua bangin amuh laitak, ama lungsim ngaihsutna sungah a suak thu in ‘Pasian koi lai-ah om ahi hiam?’cih ahi hi. “Tua ni-in mihing nuntakna ii siatna pi ka mu kha hi. Pasal, numeite, naupangte in tua lai-ah gentheih haksatna athuak mite amau hih theih bangin honkhia uh hi. Bang hang hiam cih leh amaute in Topa Jesu ii a thuthuk pumpi te ahi uh hi. Amaute gimthuakna te ko te in zong ka thuakpih uh hi. Pasian koi mah ah pai lo hi. Tua lai-ah ko te tawh om khawm hi” ci-in gen hi. Tua thupiang sung pan angah khuavak hangin aman Catholic Siampi khat suak nadingin khentat hi.\nTua 2001, September 11 ni-in America gam bek hi lo-in leitung khempeuh lungkhamna apia Twin Towers migilo te in Vanleng tawh bom khia in asuksiatni hi a, a khasiathuai mahmah nikhat ahi hi. Tua ni-in tu in kum (10) pha ta hi. Tua ni-in amah mah in mite honin, tua mei phelhna ah ama nuntakna nangawn itsik lo-in aki piakhia meiphelh pa khatin tu-in ama nuntakna khempeuh mihingte ii pumpi leh kha hotkhiat nadingin aki piakhia Catholic Siampi Tom Colucci hong suak ta hi.\nPasian thu laikung tawh aki zel sak zo te ahi zongin, kam tawh a ki zel sak zo te ahi zongin ih hih zawh na ding.


url: =Tulai kawlgam Khuahun (18 Sep 2015) :: ZOMI DAILY\nposted on 19 September 2015 at 9:00 am Lomkholna: News, Thangboi, Zomi\nGal Gimnam Tektek\nKawl kumpipa leh mualtungmi thautawi makai te’n maikha October teh Gambup Kilemna Mualsuang (Nationwide Ceasefire Accord) bawl ding acih khit teh Shan gam leh Kachin gam ah kikapna nasia takin om aa, Shan gam bang gal vanleng nangawn tawh do hi ci’n kigen hi.\nTua ahih man in Shan thautawi lian mahmah khat ahi RCSS/SSA in party te’n kitelna vai campaign abawl lohna ding in Shan state sung khuapi 16 ah tukha 16 ni aa kipan khawlsak hi. Hih tawh kisai in amau’ makai khat ahi Col. Sao La in agenna ah “August kha pan tukha 16 ni kikal sung bekbek in kikapna 7 vei om in amau’ lam pan 20 val si uh in kozong 5 si ung. Campaign bel amau’ ading aa lau huai aih ciang aa ka khawlsak uh hi. Kumpi tawh kilemna bawl ding bel ngaihsut phat huai lai mahmah inteh” ci hi.\nKitelna Ah Lutkhuan Ngahlo Mi 100 Val Pha\nGambup kitelna ah akidem nuam candidate lak ah 100 val in lutkhuan ngahlo hi. Atamzaw pen muslimte vive hi. Tulaitak aa MP pawl khat nangawn kihel hi. Tuatawh kisai in Zangkong aa om America leh UK kihel nitumna lam gam 9 te’ gam palai zum (embassy) te’n tukha 15 ni in lungnoplohna lai suaksak khawm uh hi. ASEAN Parliamentarian for Human Rights in zong 15 ni in a lungnoplohna thu genkhia hi.\nNLD candidate sung ah muslim om vetlo ci’n kigen hiauhiau hi.\nTutung kitelpi ah party 92 pan candidate 6000 val kidem ding hi.\nThautawite Hat Tektek\nTulai tak aa kawl kumpi Thein Sein akah ciil 2011 kum lai in kawlgam bup ah mualtungmi thautawite’ khut sung ah khuapi 50 kiim om hi.\nTu’n bel mualmi thautawite’ khut sung ah khuapi 100 val omta hi.\n2007 kum December kha aa Myanmar Information Management Unit (MIMU) ii ciaptehna ah kawlgam bup ah khuapi 325 om hi.\nBus Hawlte Nuak\nTukha ni 7 ni aa Naypyitaw parliament ii thukhensatna thukimloh man in Zangkong khuasung aa taii bus hawl mi 1000 val nuak hi.\nLampi tawh kisai thukhun a palsat khak leh 1500 a liau den kimlai parliament in atawm pen liau sum tul 30 ah khanto hi. Tua liausum tamsalua uh ahih manin bus hawlte nuak hi.\nZangkong khuasung ah bus 4000 kiim khawng bek a om lak ah 1000 val nuak ahih man in mipi genthei tuam mahmah hi.\nNisim in Zangkong khuasung ah bus tuang mihing million 2 val ci hi.\nTongzang leh Tedim gam aa Zo kampau te’n asin theih ding Zo Lai UNDP leh kumpi pilna lam te’n vai hawm uh ci hi.\nTulai tak tua project ading in Zangkong aa Kayin Huang ah thusinna pia uh hi. Tua thusinna ah kawlpi pan Rev Mang Kap leh Siema Khat, Tedim pan Rev Do Mang, zangkong pan Siepi Let Cin Khup, Palikmang Mang Khan Thang leh adang 2 avek in mi 7 akah laitak ci hi.\nPreschool pan kipan sak ding ci hi. 2016-2017 laisin kum pan kipan sak nuam dan uh hi.\nKawlpi UZO (United Zo Organization) in Zo Lai simbu tan 4 dong bawl khin cih thu zong kiza hi.\nPrevious: Ngaih Anglai Zal Dingin – 7 ~ Hau Za Cin\nNext: Zogam MP ut te vai ~ Gin Kam Lian


url: =Malaysia Taxi Damiah khat kimanta ~ ZD :: ZOMI DAILY\nposted on 12 January 2017 at 9:43 am UTC+9:30 Lomkholna: Malaysia, News, Sawltak, World\nMalaysia gamsung ah Taxi Damiah om aki cici pen kumpi thunei te’nzong natheita uh a, nung Tuesday ni in Passenger te Damiah ataihzel Taxi Driver khat kima cih theSun te’n genkhia uhhi. Hihpa akimat theih nadingin Passenger atuangkha te’n Report abawlna panin akimanthei ahihi.\nPetaling Jaya District Police Chief khat ii genna ah tua Taxi Driver papen kum 27 aphakhinkhat hi a, abeisa Tuesday ni 10:30am hunin ama omna a innzangpan in kimankhia cihi. Hih Taxi hawlpa ii anunungpen Damiah ataihkhakpen Indonesia numeikhat hi a, tuanu pen New Year’s Eve ni in Sri Damansara ah Shopping Mall paidingin Taxi asaap cihi.\nTua Indonesia numeinu pen Canteen Staff khat hi a, alawmte khattawh Taxi atuangkhawm ahihi. Apai nadingmun Selayang Mall atun uhciang in Taxi hawlpa in alawmnu paikhia masasak a, Taxi tungah Indonesia numeinu guak aom laitak in taisuakpih vingveng hi.\nMun gamlapi khatah taipih in, tuapan in asumneih RM1950 leh Indonesia 300,000 Ruppiah te alaksak banah, Passort leh Jewellery aneih khempeuh suakkhiasak in laksakgai hi. Tuapan in Petrol Station khatah akhawl laitak in taikhiathei a, tuapan asuakta ahihi.\nTaxi Driver pa ii Identity Card zong naciamteh thei ahih manin, tuatawh Taxi Driver pa aki manthei ahihi.\nRelated: Afghanistan gamsung aom Kandahar ah Bomb puak, UAE Diplomats 5 si\nTaxi Damiah pen Malaysia gamsung ah kizathei zelzel a, atuakkha ih omzenzen leh Taxi Number leh ahawl te min hoihtak ciaptehding thupi hi. ZD Sawltak #zomidaily\nPrevious: 2017 kum Zomi te maasuan #5 ~ Khup Khan Thang\nNext: Pa’ tungpan vangam malep nupa, innkuan hihnading thusim ~ Saya Thang Neu


url: =Luka 1 (TDM)\nTedim BibleLuka 1< = >\nGen Lungdamna Thu\nLuka’ Gen Lungdamna Thu in Jesuh pen Israel mite le minam khempeuh a Hon khia dingin a hong kiciam khol pa ahihna thu a gen hi. Mizawngte lakah Lungdamna Thu a hilh dingin Topa’ Kha Siangtho in Jesuh a sapna thu na gelh hi. Tua Lungdamna Thu pen kisapna nam tuamtuam a nei mite lunghihmawhpihna thu vive ahi hi. Hih laibu a kipatna lamah Jesuh hong pai nading thu kigen a, a tawpna lamah Jesuh a vankahna thu kigen ahih manin nuam mahmahna thu kilang phadiak hi. Jesuh van a kah khit ciangin Khristian upna thu a khanna le a kizelhna thu, hih lai a gelh pa mah in Sawltak sungah na gen hi.\nA nuai-a kigelh Tom Lakna khen nihna le khen gukna sungah hih laibu sung bekah a om thu pawlkhat kigelh a, tuate pen vantung mite’ lasakna thu le Jesuh a suah laitakin tuucingte’ hawhna thu, Jesuh naupang ahih laitakin Biakinn sungah a omna thu, Samaria mihoih pa’ thu le ta mangthang thute ahi hi. Hih laibu sungah thungetna thu, Kha Siangtho thu, Jesuh’ nasepna sungah numeite’ panmun le Pasian in mawhna a hong maisakna thute kilim gen mahmah hi.\n1 A lian mahmah Theofilas aw:\nEite lakah a piang ngeisa thu a kigente, mi tampi in amau siamna zah ciat tawh lai-in a gelh uh hi. 2 A kipat cil a kipanin amau’ mit mahmah tawh a mu mite in hong gente uh a gelh uh ahi hi. 3 Kei zong, hih thute khempeuh a kipat cil a kipanin limtakin kantel khin ka hih manin, a thu a kizomzomin nang adingin hong gelhsak leng hoih ding hi, ci-in ka ngaihsun hi. 4 Nang tungah a hong kigensa thute khempeuh a man taktak na theih nading deihsakna tawh ka hong gelh ahi hi.\nTuiphumpa Johan’ Suah nading Kigenkhol\n5 Judea gam a hong uksawn kumpi Herod hun laitakin siampi Abijah’ pawlte’ sung panin Zekhariah minnei siampi khat a om hi. A zi’ min Elizabeth hi a, amah zong Aaron’ suan ahih manin siampi nam mah ahi hi.Ref 1:5 1Khang 24:10 6 A nih tuakun Pasian’ muhna-ah a manin gamta uh a, Topa’ thukhamte le a ngeina khempeuh a zui uh hi. 7 Ahi zongin Elizabeth ciing ahih manin amau nupa in ta nei lo uh a, a nih tuakun zong a teekta uh ahi hi.\n8 Nikhat, ama pawlte’ sep hun ding a tun ciangin Zekhariah in Pasian’ mai-ah siampi nasep a sem hi. 9 Siampite’ hih ngeizel bangin biakna tau tungah, paknamtui kua in hal ding, ci-in ai a kisan ciangin Zekhariah in a ngah hi. Tua ahih manin Topa’ biakinn sungah amah lut a, 10 amah in paknamtui halin a om laitakin mihonpi dangte a pualamah thungenin na om uh hi. 11 Tua laitakin Topa’ vantungmi khat ama kiangah hong kilang a, paknamtui a kihalna biakna tau taklam pangah a ding hi. 12 Zekhariah in vantungmi a muh ciangin lamdangsa mahmah a, a lau mahmah hi. 13 Ahi zongin vantungmi in ama kiangah, “Zekhariah aw, lau kei in. Pasian in na thungetna hong zakhin a, na zi Elizabeth in tapa khat a nei ding hi. A min dingin Johan na phuak ding hi. 14 Amah hong suah ciangin nang na lungdam mahmah dinga, midang tampite in zong hong lungdampih ding uh hi. 15 Topa’ muhna-ah amah milian khat hi ding hi. Amah in leenggahzu ahi a, khamtheihzu khat peuhpeuh ahi zongin ne lo ding hi. A suah phet a kipanin Kha Siangtho tawh kidim ding hi.Ref 1:15 Gam 6:3 16 Amah in Israel mi tampi tak, amau’ Topa Pasian’ kiangah tunpihkik ding hi. 17 Amah pen kamsang Elijah mah bangin thahatna le vangliatna tawh Pasian mai-ah hong mapai ding hi. Pate le tate kilemsakkikin, mihoihte’ lungsim bang a neih nadingun thumang lo mite’ lungsim heisak dinga, Topa adingin a kilawm dingin mite a bawl khol ding hi,” a ci hi.Ref 1:17 Mal 4:5-6\n18 Tua ciangin Zekhariah in vantungmi kiangah, “Hih na thugen a manna bangci theih ding ka hi hiam? Kei ka teekta a, ka zi zong lah a teek mahmah ahi hi,” a cih ciangin 19 vantungmi in dawng a, “Kei pen Pasian’ na a sem Gabriel ka hi hi. Nang kiangah thu hong genin, hih lungdamna thu a ko dingin a hong sawl ka hi hi.Ref 1:19 Dan 8:16; 9:21 20 Ahi zongin, a hong tung ding ka thugen a hun lai-in um lo na hih manin nangma tunga kong thugen a tun matengin pau thei loin na om ding hi,” a ci hi.\n21 Tua hun sungteng, mihonte in Zekhariah na ngak uh a, biakinn sungah sauveipi a om manin lamdang a sa uh hi. 22 Amah hong pusuah ciangin pau thei lo ahih manin, biakinn sungah maang mu hi, ci-in a thei uh hi. Pau thei lo ahih manin a khut tawh a lim a lak hi.\n23 Biakinn sungah ama nasep ding hun a bei ciangin a inn-ah a ciah hi. 24 Tua khit ciangin a zi Elizabeth gai a, kha nga sung inn panin koimahah a pai khia kei hi. 25 “Tu petpetin Topa in hih bangin kei hong huh a, mi lakah ka maizumna teng hong paihkhiatsak ta hi,” a ci hi.\nJesuh’ Suah ding Kigenkhol\n26 Elizabeth a gaizawh kha guk a cin ciangin Pasian in Galilee gam Nazareth khua-ah vantungmi Gabriel a paisak hi. 27 Kumpi David’ suan Josef in zuthawl a piaksa Mary tungah thu a gen dingin a sawl ahi hi.Ref 1:27 Mat 1:18 28 Vantung mi in Mary kiangah, “Na lungdam mahmah ding ahi hi. Topa in nang hong ompih a, thupha lianpi hong piazo hi,” a ci hi. 29 Mary in vantungmi’ thugen a zak ciangin, bang a cihnopna hi ding ahi hiam, ci-in lamdang a sa mahmah hi. 30 Tua ciangin vantungmi in, “Mary aw, lamdangsa-in lunghimawh kei in. Pasian’ maipha a ngah na hi hi. 31 Nang gai-in tapa khat na nei dinga, a min dingin Jesuh na phuak ding hi.Ref 1:31 Mat 1:21 32 Amah milian hi dinga, A Lianpen Pasian’ Tapa kici ding hi. Topa Pasian in ama pu David mah bangin kumpi-in bawl dinga, 33 Jakob suanlekhakte’ kumpi hi paisuak dinga, ama ukna bei hun cih om ngei lo ding hi,” a ci hi.Ref 1:32-33 2Sam 7:12, 13, 16; Isa 9:7\n34 Tua ciangin Mary in vantungmi kiangah, “Kei, pasal tawh a lumkhawm ngei nai lopi, hih thu bangci piantheih ding ahi hiam?” a ci hi. 35 Vantung mi in, “Nangma tungah Kha Siangtho hong tung dinga, nangma tungah Pasian’ vangliatna hong om ding hi. Tua ahih manin a hong suak ding a siangtho naungek pen Pasian’ Tapa kici ding hi. 36 Na behnu Elizabeth zong thei in. A ciing hi, kici napi-in a teek mahmah zawh nungin naupaii a, tu-in a naupaii zawh kha guk pha ta hi. 37 Tua ahih manin Pasian in a bawl theih loh khat zong om lo hi,” ci-in a dawng hi.Ref 1:37 Pian 18:14 38 Tua ciangin Mary in, “Kei pen Topa’ nasem nu ka hi hi. Na gensa bangin keima tungah hong piang tahen,” a ci hi. Tua ciangin ama kiang panin vantungmi a pai khia hi.\n39 Tua khit a sawt loin Mary kithawi a, Judea mual tung gam a khua khatah a va paipah hi. 40 Zekhariah’ inn-ah lutin Elizabeth a hopih hi. 41 Elizabeth in Mary’ hopihna awging a zak ciangin a sunga a naupaii a hong diang hi. Elizabeth zong Kha Siangtho tawh hong kidim a, 42 nakpitakin kiko-in, “Numei khempeuh lakah thupha ngah pen nu na hi a, na neih ding naungek in thupha ngah ding hi. 43 Ka Topa’ nu kei kiangah hong hawh nadingin, bang hangin hih bang thu lian kei tungah hong tung ahi hiam? 44 Bang hang hiam cih leh nong hopihna awging ka zak phetin ka sunga naungek nuamin a diang hi. 45 Topa in nang tungah a hong gen thute hong tung taktak ding hi, ci-a upna pen nang adingin a lungdamhuai mahmah ahi hi,” a ci hi.\n46 Tua ciangin Mary in,\n“Ka lungsim in Topa phat a,\n47 hong Hon Pasian’ hangin ka nuam mahmah hi.\n48 Bang hang hiam cih leh\na neu mahmah a nasem nu,\nTu a kipanin a khangkhangin\nmi khempeuh in thupha ngah nu\nhong ci ding uh hi.Ref 1:48 1Sam 1:11\n49 Bang hang hiam cih leh Vanglian Pasian in\nkeima adingin na lianpi hong sepsak hi.\n50 amah a zahtak mite tungah\nmineute, milianin a bawl hi.Ref 1:52 Job 5:11; 12:19\n53 Bangmah a nei lote tungah\na pai khiasak hi.\na nasem pa Israel a huh hi.\n55 Abraham le\na phawk hi,” a ci hi.Ref 1:46-55 1Sam 2:1-10 Ref 1:55 Pian 17:7\n57 Elizabeth a suah ding hun hong tungta a, tapa khat hong nei hi. 58 Topa in amah a hehpih mahmahna thu a zak uh ciangin a veengte le a behte khempeuh in a lungdampih uh hi. 59 Naungek nipikal khat a phak khit ciangin a vun a at dingin hong pai uh a, a naungek’ min dingin zong a pa’ min mah ahi Zekhariah phuah ding a sawm uh hi.Ref 1:59 Siam 12:13 60 Ahi zongin a nu in, “Hilo ding hi; ama min dingin Johan i phuak ding hi,” a ci hi. 61 Tua ciangin amaute in Elizabeth kiangah, “Na beh sung uhah hih bang min a nei om nai lo hi,” a ci uh hi. 62 Tua ciangin hih nau min bang phuak ding ihi hiam, ci-in a pa kiangah lim tawh a dong uh hi.\n63 Zekhariah in zong laidal khat ngen a, tua tungah, “Ama min Johan hi ding hi,” ci-in a gelh ciangin amaute khempeuh in lamdang a sa mahmah uh hi. 64 Tua laitakin Zekhariah hong pau theikik a, Pasian a phat hi. 65 A veengte khempeuh in lamdangsa-in lau uh a, Judea mual tung gam sung khempeuh ah hih thu a kitheithang hi. 66 Hih thu a za mi khempeuh in, “Hih naungek a bangci mi hong hi ding hiam?” ci-in a lungsim sung uhah a ngaihsun ciat uh hi. Bang hang hiam cih leh Topa in amah a huhna thu teltakin kilang hi.\n67 Tua ciangin Johan’ pa Zekhariah, Kha Siangtho tawh kidimin Pasian’ thu gen a,\n68 “Israel mite’ Topa Pasian phat ciat ni.\nA mite a huh dingin hong pai-in\n69 A nasem pa David’ suante sung panin\neite adingin Vanglian Honpa hong pia hi.\n70 Amah in tanglai-in a kamsang\nmi siangthote tungtawnin thu hong gen a,\n71 i galte kiang panin\nhong hotkhiat nading le\nhong mudahte’ khut sung panin\nhong hotkhiat nading thu a hong ciam hi.\n72 I pu i pate a hehpih nading le\nhong mangngilh loh nading,\n73 I pu Abraham tungah\n74 i galte kiang panin\neite hong hotkhiat nading le\nlauna om loin amah bia-in,\n75 i khang tawnin ama mai-ah\ni om tawntung theih nading\n76 “Nang, ka tapa na hi a,\nAma pai nading lampi a bawl khol dingin\nTopa’ mai-ah na mapai ding hi.Ref 1:76 Mal 3:1\n77 Na mawhna uh hong kimaisak khit ciangin,\n78 I Pasian lungnem mahmah a,\nhong taangsak dinga,\n79 sih ding lauhuaina sungah\nhong kha ding hi,” a ci hi.Ref 1:79 Isa 9:2\n80 Tua naungek a pumpi le a lungsim siamna hong khang a, Israel mite lakah a kilaak hun matengin sehnel gam sungah a om hi.


url: =Thomas Jefferson’ tangthu ~ Thang Khan Lian :: ZOMI DAILY\nposted on 22 August 2016 at 12:11 pm Lomkholna: Article, Biography, Thangkhanlian\nA sunga thu omte :: Thu patna | A nei lai thu leh pilsinna | Politics ah a lutna thu | Declaration of Independence ki-atna thu | Minister to France leh Secretary of State a letna thu | Sally Heming tawh a kinaina/kizopna (relationships) thu | Vice-President a letna thu | President a letna thu\nTHU PATNA: Thomas Jefferson pen US Vice-President nihna (1797-1801), US Governor, Government Official, Diplomat, Secretary of State masa pen (1789-94), US President thumna (1801-09) hi a, April 13, 1743 in Shadwell, Virginia ah piang in, July 4, 1826 in Charlottesville kianga om Montecello, Virginia ah a lupna tungah si hi. A minneu dingin “Sage of Monticello”, “Apostle of the Constitution” leh “Long Tom” ci-in zong kisam hi. Declaration of Independence gelhte lakah a makaipi len a, US khangthu ah a poimawh mahmah in a kiciamteh ‘Louisiana Purchase’ kici Francete’ khut sung panin Louisiana state leina dingin mapang in, ama’ thugensiamna hangin kilei hi kici liang hi.\nPOLITICS AH A LUTNA THU: French and Indian War, 1763 bei khit lianin politics ah hong lut hi. Hih gal hangin Great Britain in leiba hau lua mahmah ahih manin Britain Kumpi in American colonies sung tengah siah khan’sakna dingin Stamp Act (1765) kici hong pankhia a, laidal tuamtuam leh laikhetna khawl tawh a kikhen laidal khempeuhte ah siah lak ding thukham hong koih hi. Hih thu hangin Americate thangpai mahmah uh a, America panin Mikangte hawlkhiatna dinga kiphinna nei ten British kumpi’ siah deih lohna lahna in “US palai kihel loin siah kipia lo ding hi” (“No taxation without representation”) cih nasia takin tangkopih ngeingai uh hi. Tua khit kum giat nungin British kumpi’ siah don’na leh ukna deih lo ten December 16, 1773 in Boston Harbor tuipi sungah Britishte’ niangteh koihna bungpi (chests) 342 paihsak uh hi. Hih pen Americate’ khangthu ah “”Boston Tea Party” ci-in kiciamteh hi. Tua khit April 1775 in galdo dinga kipiakhia ‘American militiamen’ kicite leh British galkapte Massachusetts sunga om Lexington leh Concord khua-ah kikaptuah uh a, hih pen American Revolutionary War adingin Britishte leh Americate’ a kido masakna pen uh hong suak hi. Great Britain’ ukna hakkol panin suahtakna dingin Jefferson in suahtakna ding deih-a kiphinna neite nakpi takin gum hi. 1768 in Virginia House of Burgesses kici dingin kiteelcing a, British kumpi deih lo a kiphinna Patrick Henry leh Geoge Washington’ makaihna ‘radical’ pawl ah hong kihel hi. Virginia House of Burgesses a let sung sila-a neihna (slavery) tawh kisai thukham tampi puahpha hi. 1774 in Jefferson in gamvai tawh kisai amasa pen dingin “A Summary View of the Rights of British America,” kici hong at hi. Hih thu pen Americate suahtakna ding deih a kiphinna neite nakpi takin tha pia hi. 1775 in Second Continental Congress khawmpi ah hong kihel a, hih khawmpi ah ‘Continental Army’ kici hong kiphuankhia in commander-in-chief dingin Virginia mi George Washington kiteel hi. Ahih hangin Congress tavuan a tamzaw pen Jefferson’ liangko tungah kinga hi.\nDECLARATION OF INDEPENDENCE KI-ATNA THU: June 1776 in Congress America suahtakna tangko khiatna dingin ‘Declaration of Independence’ kici draft at dingin committee khat kibawl a, Jefferson, John Adams, Benjamin Franklin, Roger Sherman leh Robert Livingston kiseh hi. Declaration of Independence committee in Declaration of Independence draft masa pen at dingin Jefferson tavuan pia uh a, leitung khangthu adingin suahtakna leh mi khempeuh liangko kikim hi cih thukham hoih pen pawl-a kiciamteh ni 17 sungin Jefferson in hong gelh khia hi. Jefferson’ Declaration of Independence draft ah preamble kici tuang masa pen a, tua-ah mihing khempeuh in suahtakna ding leh hamphatna kikim kinei hi cih leh British Kumpi Geoge III ukna hanga America mi ten gentheihna, haksatna lianpi a tuahna thu leh America ten British Kumpi’ tungah gupna thu leh kamciamna a pulak ding a nolhna thute tuang hi. Declaration of Independence pen Congress in July 4, 1776 in pom kipna nei a, Jefferson’ draft at masakte pawl khat a kilaih hangin a tul ngei lo ding Jefferson’ khutma tawh a ki-at – “Mihingte a piangsak Pasian in mi khempeuh a kikim in bawl a, kuamah in a laksak theih loh ding leh nial theih loh hamphatna – Nuntakna, Suahtakna leh Lungnopna ding zon’ theihna pia hi cih thu pen kician mahmah hi ci-in ngaihsutna ka nei uh hi” cih tuang hi. Hih thu pen US upadi sungah tu dong kituangsak den hi. Declaration of Independence gelh a man khit ciangin Virginia khua-ah Jefferson ciahkik a, 1776 – 1779 sung Virginia House of Delegates member in kihel hi. Declaration of Independence sunga tuang bangin Jefferson in Virgina ah mi khat a sih ciangin a neihsa khempeuhte go a luah ding pen in a luah ding hi cih ‘doctrine of entail’ kici leh mi khat a sih ciangin a gam neih khempeuh a tapa upa pen in luah ding hi cih ‘doctrine of primogeniture’ kici phiat hi. (Tua hunin gam nei ten gam gol pipi nei in, sila tam pipi nei uh hi). 1777 in Jefferson in Virginia adingin biakna suahtakna vai tawh kisai thukham ‘Virginia Statute for Religious Freedom’ kici at a, hih thukham in mi kim in biakna a ut bang tek uh a zuih theihna ding suahtakna leh biakna vai leh state a kikhentuamna ding hong piangsak hi. ‘Virginia Statute for Religious Freedom’ pen Virginia state in thukham dingin 1786 in thukimna pia a, Virginia state law suak hi. Hih pen Jefferson’ nasepte lak pan in a ciamteh thamcing pen pawlin kingaihsun hi. June 1, 1779 in Virginia thukham bawl ten (legislature) Jefferson Virginia governor nihna dingin teel uh hi. Kum nih sung hong let ciangin Jefferson’ politics maban nakpi takin hong niam kiat hi. Continental Army in galdo dingin Virginia panin galkap a cial hangin Jefferson in Virginia humbit ding deih ahih manin nolh hi. Hih thu hangin kuamah lungkim lo hi. American Revolutionary War hong nasiat semsem ciangin Jefferson in Virginia state khuapi Wiiliamburg panin Richmond ah laih hi. Ahih hangin British galkap ten Williamsburg sangin Richmond sim mun zaw uh ahih manin Richmond khua kinusiatsan hi. Jefferson in governor zaa a let hun term nihna a bei ding ni khat lianin a sap in a teenna khua Monticello (Charlottesville kiang, Virginia) kisim ahih manin British sakol galkapte matna tuak ding panin a suahtak theihna dingin a khua taisan hi. A tai sim loh phamawh napi politics lam-a amah langpang ten a meidawina kilahna hi ci-in elna dingin nei uh hi. Governor thum vei tuh nawn loin June 4, 1781in kitawp a, Monticello ah ciahkik in a innkuanpihte, a laibute tawh kikhawl in, a lo (farm) ah teng hi. 1781 in Jefferson in Virginia ngeina, tangthu leh gam thu tawh kisai (history, culture and geography) ‘Notes on the State of Virginia’ kici laibu bawl a, hih laibu sungah minam leh sila-a kineihna vai tawh kisai kiseelna thu, America ah lo khawhna lamsang thupi bawl-a America pen cihtakna, suahtakna leh kiniamkhiatnate mei let-a ‘agricultural republic’ suahsak ding a deihna thu, leitung vai leh politics tawh kisai ama’ ngaihsutna thute tuangsak hi. Hih laibu in minam leh sila vai kiseelna (debates) nasia takin piangsak hi. Jefferson in a pa’ tung panin a luah/ngah sawn silate a nuntak sung kem den a, lo lianpi nei in lo kho mi ahih manin silate tungah kinga suak hi. Tua hun lai-a Mikang tamzawte ngaihsutna bangin Jefferson in zong mivomte’ ngaihsutna leh thatang hatna pen mikangte aa sangin niamzaw in koih ahih manin a ngaihsutna pen minam deidan mi (racist) ci-in kituat hi. Ahih hangin sila-a kineihna vai pen leitung ngeina bangin mihingte hamphatna (natural rights of man) tawh kituak lo hi ci-in langpang hi. America ah minam buaina pen sila-a kineihna hang hi ci-in gen hi. Sila-a kineih ding vai a deih lohna thu hi bangin gen hi, “Ngia banga bilneite (silate a genna) kikem a, ahih hangin lah kikhah khong thei lo hi. Thuman i cih pen tehna (scale) khat hi a, ei leh ei kidopna zong ahi hi,” ci-in gen hi.\nMINISTER TO FRANCE LEH SECRETARY OF STATE A LETNA THU: Virginia governor panin pensen a lak khit in politics ah Jefferson hong kibual kikna pen ama’ mimal tuahsiatna hang ahi hi. Lo kho in, laibu sim leh laigelhna in hun sawtpi a beisak khit nungin a it mahmah a zi, Martha Jefferson kum 34 bek a phakin (September 6, 1782) hong sih san hi. A zi it lua ahih manin zi nei kik lo dingin kamciamna nei a, a zi’ sih khit nung pen ka thawmhau pen hun hi ci hi. Tua khit June 1783 in Jefferson in Confederation Congress khawmpi-a kihel dingin Virginia palaite Philadelphia ah makaih hi. 1785 kumin Benjamin Franklin’ zaa laih dingin Confederation Congress in US minister to France len dingin Jefferson sawl hi. Jefferson in Europete’ ngeina tuamtuamte – inn leh lei geel leh lam dan (architecture), lai lam tawh kisai (literature), nasep siamna, khut siamna, pil siamna, limsuaih siamna (arts), an leh zu cihte a thupi sim mahmah hangin mizawng leh mihaute nuntakzia kinak khiat lua ahih manin nopsa thei mel lo a, “Mihingte kamsiatna leh hamphatna Europe ah siahuai mahmah hi,” ci-in a laikhakna khatah gelh ngei hi. Europe ah a om hun sungin Jefferson in tua hunin US minister to Great Britain leh John Adams leh Adams’ zi Abigail tawh a kitheihsiam lohna teng lem kik a, tua khit nung a sih dong Adams tawh thu kizasak den uh a, Abigial zong pasal mipil mahmah in a ngaihsutte bangin thupisim mahmah hi. Jefferson in minister to France a let sungin Paris leh Armsterdam khuapite ah ulian leh mihaute tung panin US ading leiba leh sum bawlna lamsang ah kizopna a pian’ theihna dingin palai na sem hi. Paris khuapi ah kum nga a hun a beisak khit ciangin 1789 kum bei pawlin US ah hong ciahkik a, a lawm hoih mahmah ahi James Monroe kiangah US gam nuam a sakna thu hih bangin a laikhakna ah gelh hi : “Ala, ka Pasian! Leitungah kuamah in thupha a ngah ngei lohte uh ka gam mipihte in a ngah lam uh a thei tawm tak ei maw?” ci hi. Virginia ah November 1789 in hong tung kik a, a lawm hoih mahmah George Washington in na ngak in, US President masa pen dingin a kiteelcingna thu Washington in na ko pah samsam a, secretary of state len dingin nang kong guang hi na ci seisai hi. Washington in amah hanthawn dingin a muan mahmah Alexandar Hamilton zong Treasury Secretary dingin a sehna thu na hilh thuah lai hi. Alexander Hamilton pen Jefferson leh Hamilton sangin kum 12 val bangin dawng zaw a, mizawng mahmah innkuan sung pan-a khangkhia ahih hangin American War of Independence sungin a hangsanna hangin ulian a suak hi a, New York khua mi ahi hi.\nGeorge Washington in President a let hun sungin thusanzia leh ngaihsutna kibat lohna hangin American government thak uliante sungah pawl nih sungah kituah lohna nakpi takin buaipih hi. A lang khatah Federalists partyte Alexander Hamilton in makaih a, US phualpi kumpi hatna ding, US upadi/thukham a tangzaizaw in lek uh a, Europe buainate ah US a kigolh lohna ding deih in hih thute tangkopih uh hi. A lang khat lamah Republicans partyte Jefferson in makaih a, State government a hanta ding, US upadi khau mahmah in lek uh a, French Revolution, 1789 gum uh hi. George Washington’ muan mahmah leh amah hanthawn dinga a seh advisor ten buaina tuamtuam – national bank phuatkhiatna vai, federal judges ding sehna tawh kisai leh French Revolution vai-ah ngaihsutna kibang lo vive tawh hanthotna Washington pia uh hi. Hih bangin Republicans leh Federalist partyte kituah lohna cimtak lua in January 5, 1794 in Jefferson in secretary of state zaa tawpsan a, a teenna Monticello farm ah ciahkik in politics nusiatsan leuleu hi.\nSALLY HEMINGS TAWH JEFFERSON’ KIZOPNA/KINAAINA/KITANAUNA THU (relationships): Jefferson in Monticello farm ah a hunte lo khawhna, sum bawlna leh a gam keek letna dingin a hunte zang hi. Hih hun sungin Jefferson in sila numei khat Sally Hemings kici min nei khat hong kitheihpih hi. Sally Hemings pen Jefferson tanu’ Martha Jefferson’ a dingin a sanggam lang (pa kibang nu kibang lo) hi a, Sally Hemnings’ nu pen Jefferson’ sungpa John Wayles’ sila zi Betty Hemings ahi hi. Thomas Jefferson leh Sally Hemings kingai in, France ahih kei leh Monticello ah hun sawtpi a zat khawm hangun ta nei uh cih thuciam tu dong kimu lo hi. Jefferson leh Sally in France ahih kei leh Monticello ah hun na zang khawm uh a, tua hun pen Jefferson in ta gukna a neih ma kiim hi kici hi. Khangthu kiciamtehna ah amau’ kizopna leh kinaina thu pen Hemings’ innkuan ten kam-a gen sawnna panin kithei hi ci uh hi. Tu nai in amau’ kinaihna thu a kan ten DNA panin a muhna uh-ah Jefferson innkuanpih pasalte’ sisan Hemings’ tate tunga baang a, Jefferson’ kinaihpih Samuel ahih kei leh Peter Carr in Sally Hemings tawh ta nei uh hi cih kitel hi. Ahih hangin Jefferson in Sally Hemings tawh ta a neihna thu tu ni dong kithei zo lo hi.\nVICE PRESIDENT A LETNA THU: Jefferson in politics a nusiatsanna thu a pulak khit hangin 1797 in Republicans party ten George Washington zaa laih ding leh president tuh dingin teel uh hi. Tua hun lai-in vote (mee) zon cihte om mel lo ahih manin Jefferson a inn ah om hithiat ahih manin Vice President John Adams in President hong ngah a, thukham om bangin vote tam pen nihna ngah ahih manin vice president dingin kiseh hi. Vice President in Senate a makaih (presided) cih lo buang tavuan dang len lo hi. Adams pen Federalists ahih manin vai lian khat peuhpeuh ah Vice President len Jefferson thu dong ngei mel lo ahih manin hun sawtpi sung a kilawmtatna uh hong sia hi. Vice president a let kum lina kumin Jefferson in “A Manual of Parliamentary Practice,” kici laibu khat hong bawl a, hih pen thukham bawlna vai adingin a zat tak mahmahte lakah khat leh US president-te’ American Philosophical Society dingin hoih mahmah hi ci-in kiciamteh hi.\nPRESIDENT A LETNA THU: John Adams in president a let sungin Federalist Party sunga moderates kici John Adams leh George Washington leh extreme Federalists kici Hamiltonte kikalah ngaihsutna kibat lohna hangin kituah lohna lianpi piang hi. Hih thu hangin 1800 presidential election in Hamiltonian Federalists kici ten Adams gupna pia ut lo ahih manun Republican candidates Thomas Jefferson leh Aaron Burr in electoral votes 73 hong kituh uh hi. Kiseelna hun sawtpi a kineih khit ciangin House of Representatives in Jefferson pen US president thumna dingin teel uh a, Burr in vice president hong len hi. 1800 kiteelna pen US in koi mah a gal nei loin daihna om ahih manin leitung khangthu adingin a ciamtehhuai khatin kingaihsun hi. Jefferson in president a zaa letna muakna hun-a a thugenna ah, “Ngaihsutna kibat lohna hangin I thusanzia leh thuzuihziate tuam hi cihna hi pah lo hi. I thusanzia tuamtuamte hangin min tuamtuam tawh I kiloh ngeingai hangin I vekpi in Republicans kihi a, I vekpi in Federalists ihi hi,” ci-in gen hi. Jefferson President first term pen lawhcing mahmah a, Republicante thusanzia tawh kizui in Europe tawh US president kizopna teng beisak in, galkap leh kumpi ulian –bureaucracy kicite khiam in, a kum nihna in USte’ leibat $ 80 million panin $ 57 million in kiasuksak zo hi. Jefferson’ nasepte lak-a ciamteh tham pen a kigen pen ‘Louisiana Purchase, 1803’ kici Mississippi River panin Rocky Mountains kikal sunga om gam France kumpi Napoleon tung panin nakpi in a dek khit ciangin $15 million bek tawh lei a, hih hangin US gam liatna a zah nih in liansak tuam zo hi. Tua loin Jefferson in gam thak zong dingin Lewis and Clark Expedition kici seh a, tua ten America adingin gam thak lianpi muh khiat beh uh hi. Kum za tampi in US in a buaipih ‘Barbary pirates’ kici Mediterranean Tuipi-a USte teembaw suamte zong nakpi takin do in beisak hi.\nSource: monticello.org, biography.com\nPhoto: Thomas Jefferson leh a hansuang\n# A han suanga thu ki-at\nPrevious: Zomi Innkuan kalsuanzia ding ~ Rev. Khup Za Go\nNext: Kikawi tawng ee, lam tawng ee ~ Rev. Hau Khen Kham


url: =Pasian Kammal leh Christian Innkuan ~ Bishop Lian Khen :: ZOMI DAILY\nposted on 6 July 2016 at 11:50 pm UTC+9:30 Lomkholna: Article, Biakna, BishopLiankhen\nInnkuan khat apian nadingin, numei leh pasal akigawm ding akisapna thu Lai Siangtho sungah (cf. Mk.10:8) “Pasal in, anu apa nusia in, azi tawh kigawm dinga, amau te pen nih hinawnlo in, khat bek hiding hi,” ci hi. Ahi zongin (nupa) numei leh pasal a kigawm khit hangin, ta nei kei leh, tua nupate pen “innkuan” kici thei tuanlo hi. Nu leh pa leh tate a teenkhopna innkuante bek “innkuan” kici thei hi. Banghang hiam cih leh tanu tapate in, Topa’ hongpiak amanpha mahmah golgilte ahi uh hi (cf. Ps. 127:3). Lai Siangtho (Lk. 16:18) sungah, kuamah peuh, azi ma a, midang a teenpih te in mawhna bawlbawl ahi hi. A kima khinsa mizi a teenpih pasal in mi’ zi tungah a mawhmawh ahi hi, ci-in Christu Topa in nupate khan tawntung kipum khat a, anuntaak nadingin hong hilh hi.\nPasian deihna mah bangin, Christian nuntaakzia tawh innkuante nuntak ding, kip ding leh khantoh ding pawlpi-in hong deih hi. A picing Christian innkuante hih theih nadingin, innkuan lutang a hi “Pa” dinmun pen thupi mahmah hi. Lai Siangtho (Mt. 2:14) sungah “Naungeek Jesu a kempa Mi Siangtho Joseph in Maria leh naungek Jesu te Egypt gamah ataipih manin, Herod Kumpipa’ khutsung panin amaute na honkhia hi” cih ih mu hi. Tua ahih manin, mihing kipawlna ahoih nading leh, Nu pawlpi sungah kilemna a om nading pen Christian innkuan khatciat tungah kinga hi.\n“A kilem innkuan, paizia aman innkuante bekin, mihing nuntakna leitung pen phat tuamna pia hi”, ci-in Pope Pius XII in honghilh hi. Mihing kipawlna in innkuan tungah kinga ahih manin, kipum khatna aneilo, siikan azuilo, apalaang innkuan in mihingte kipawlna pen kitawlok in, tualniam sak thei hi. Tua ahihman in, innkuan sungah ahoih lam a kipuahna, paizia maan a kikep ki makaihna te in pawlpi hita leh mihing kipawlna hita leh puahphatna ahi hi.\nInnkuan sungpen thusin thutheih ciilna mun, thungaih thuzaak masakna mun ahih manin, mihing nuntakna leitungah athupi pen mun ahi hi. Hih thu amaan na pen (Lk 2:51) sungah, eite “Topa’ Jesu mahmah in anu leh Mi siangtho Joseph te tawh hongciah khawm in, Nazareth khua ah, amaute thu mangin hong khankhiatna tawh eite etteh ding leh nuntaakna liimlang dingin hong nungta hi”.\nTua ahih ciangin, Topa Jesu in pumpi leh lungsim pilna khang in Pasian mai leh mite mai ah maipha angah hi. Naupang Siangtho Jesu mah bangin, nu leh pa thu amang naupang a om hangin, nu leh pa thu amang nuamlo zong naupang tampitak omhi. Nu leh pa thu a manglo naupang khangnote in Topa Jesu et-teh huai mahmah hi. Tua mah bangin, tate a taisan, athu donlo, avaak a kemlo, thu hilhlo nu leh pate in zong, Topa Jesu et-teh ding ahi hi. Banghang hiam cih leh “Topa Jesu in naupang neute it in thupha pia hi” (Mt. 19:15).\nTate tungah nu le pa’ pansan (tavuan/vaipuak) ala lo, kam tawh hita leh gamtatna tawh hita leh leitung thu leh biakna thu hilh lo a, tate lam akhialsak nu leh pate ading in, Topa Jesu in (Mt. 18:6) ah, “Kei hong um hih nau pangte khatpeuh a puksak mi peuhmah, a ngawng ah an gawina suanglian khai in, tuipi thuk sungah kikhia leh ama’ adding in hoihzaw ding hi”, ci-in khauhtak in hong hilh hi. Kawlte’ paunak ah, “tanu tapa hoih lo, nu leh pa ginatlohna hang”, Zomite’ paunak ah, “Sakhi api san ano san”, “hilhloh ta, tailoh ta”, na ci a (Lk. 6:63) ah, singkung hoih in gah hoihlo gah theilo a, singkung hoihlo in zong gah hoih gahthei lo hi”, na cihi.\nHih bang in nu leh pa leh tate pen khat leh khat ki zom in, a ki peh, a ki khangkhan, a ki thathuk toto ahi hi, ci leng kikhial loding hi. Nu leh pa ahoih ciang bek in ta hoih ki khansuah thei pan hi. Innkuan ih cih pen nu leh pa leh tate tawh a ki lam, a neu pen leh a hoih pen mihing kigawm na bulpi ahi hi. Lai Siangtho sungah Topa Jesu’ gen mah bangin singkung hoih in gah hoih gah a, singkung gina lo pan gah hoih gah theilo hi. Tua mah bangin, innkuan sungah zong, nu leh pa ahoih ciang bek in tanu hoih tapa hoih ki ngah thei pan bek ding hi.\nNu hoih pa hoih leh, tanu hoih tapa hoih suah theihna dingin, Cana mopawi a, Tonu kammal ahi, “Ama’ hongsawl bangin nahih un” (Jn 2:5) cih thu ihphawk ding kisam hi. Innkuan khat a dingin lungnopna leh kilemna, mimal khatciat adingin gualzawhna, Christian khat adingin Pasian deihna ih theih ih nuntak pih zawh nadingin Topa Jesu’ kammal ihngaih ihzuih ding kisam hi. “Pasian thu za a, amang te in thupha ngah uh hi” (Lk. 11:28) cih Topa Jesu kammal te Lai Siangtho sungah i mu hi.\nNu leh pate in, innkuan makaih zawh nading leh lamlah siam nadingin, Pasian deihna tawh kituak pilna siamna khempeuh Lai Siangtho sungah kicing tak in ih mu hi. Pasian in ama kammal Lai Siangtho tawh innkuan mimal khatciat hong hopih in, kha thahatna hongpia a hihman in, Lai Siangtho in Christian innkuante adingin nuntakna hongpia Pasian kammal ahi hi. Thu ngetna tawh zong Pasian in innkuante hong ompihna thu (Mt. 18:20) sungah ih mu thei hi.\nPawlpi hong thuhilhna tawh zong innkuante hong ki makaih ahihna thu, Canon Upadi 1055/1 ah ih mu thei hi. Innkuan sungah kilemna, Pasianthu tawh nuntakna a omtheih nadingin, Lai Siangtho sim a, zuihna in a hoihpen lampi leh khuavaak ahi hi. Lai Siangtho sim a kikup khopna leh zuihna hangin Pasian tawh bek thamlo in, khat leh khat ki-it kilemna hongkhangto sak hi. Lai Siangtho, nuntakna Pasian kammal simna in, innkuan sung pen hong puah hong makaih in lungnop sinnopna leh ki-it kilemna hongkhansak ban ah, Topa’ nungzui hoihte hongsuak sak hi.\nInnkuan ih cih pen mihing kipawlna aneu pen leh amasa pen kipawlna ahih hangin, kipawlna khempeuh ii tawphah bulpi ahi hi. Tua ahih manin, innkuan khat a ih din ciangin, ki-itna bulphuh a, akilam ciangbek in asiangtho innkuan apiangthei pan ahi hi. Pasian zong Tothum kigawm Pasian khat a hihmah bangin, innkuan sungah pate in Pasian lim, nute in Khasiangtho Pasian lim, leh tate in Topa Jesu lim suun ciatleng, a nuam, apicing innkuan kisuak ding a, pawlpi leh leitung buppi hong nuam pan ding hi. Tua ahih manin, innkuan khempeuh ii pumpi, kha nuntakna ah, ki lemna leh lungmuanna a omtheih nading in kilemna anei, Topa Jesu tungah upna leh muannate kipsak tawntung ding kisam mahmah hi.\nTuhun leitung omzia i et ciangin, inn leh lo, sum leh paai, neih leh lam in mihingte ii tawmvei sungbek nuntaak nopna pia thei aa, a tawntung nopsakna picing pia zo tuan lo hi. Tua tham lo-in, tua nate azang theilote a dingin, upna kiamsak in gamtatna zong siasak theilai hi.\nLai Siangtho Lui sungah Israel mite, Canaan gam zuanin apai na ah, amaute makaih dingin Pasian in Moses na tel hi. Amah in thuman na tawh amite kem a, amawhnate uh maisak in, amangte zongin, lamkhial mite lammaan ah apuak kik, acitak mahmah, Israel mite’ Makai pipa ahi hi. Pope John Paul II in, “Innkuan sungah anne khawm in thunget khopding” hong hanthawn hi”. Nu leh pate in tate adingin, inn leh lo, annek tuidawn, pilna siamna, cidamna lam baanah kha lam pattah ding pansan (tavuan/vaipuak) a neih mah bangin, tate in zong nu leh pate lungdam thuh ding, vaakthuk kik ding pansan a nei uh hi.\nTua ahih man in, Kalay Siadaw uksung leh gamsung gampua a om Catholic Innkuan khempeuh te in, Pasian muangin pumpi, lungsim leh kha tawh Pasian ih it baan ah, ih pumpi ih it bangin midangte it in, ki-itna, ki lemna, ki thutuahna tawh nungta a, innkuan nuntakna a kilaptoh theih nading, Pawlpi thuhilhna tawh kizui in, nupi, papi, khangnote’ nasep dingte gelsiam in nuntakpihna tawh, ih gam ih lei leh ih tuntunna ah vantung gam malep a, a nopci tenna mun ih suahsak theih nang in hanciam ciat ni.\nFamily and Life Commission in, Pawlpi sunga innkuan ciat ii haksat buainate bulphuh in, tuhun a innkuan ciat ii phuutkhak haksat buaina thu bulpite kan in, puahphatna maan ih neihzawh nading hanciam in kisem hi. Gentehna in, tua innkuan haksat buainate in- nupa kikhenna hangmaw? zawn man maw? nu leh pate gawm hang maw? ki theih siam loh man maw? pawlpi biakpiakna tel loh man maw? beh leh phung kikhen kideidan luat man maw? gamdang paina hang maw? Pasian thu hang maw? – cih bang thu tuamtuamte a hi hi.\nEi innkuan sung ciat ah, pate in pa hihna tawh picingtak a Pasian thu hilhding kisam mahmah hi. Tua mah bangin, nute tate in zong, ih innkuan sung tek ah, nu gina, ta gina taktak hihna tawh, Pasian thu kihilh in kimang kim ciat leng Kawlpi Siadaw gam ii ngimna leh tupnate hong tangtung ding a, ih innkuan sung ciat ah pumpi leh kha picingnate ih nei ding hi.\nInnkuante ii buaina a hang, ih telkhiat khit ciangin, bangci bangin huhding cih (huhna ding dan) ih thei pan ding hi. Innkuan khat sunga, nu leh pa leh tate ii pansante (tavuan) ciantak in theisak a, tua tawh kizui in kisem leh a siangtho, a nuam, a kilem innkuan kilamzo pan ding hi. Tuhun totzia, paizia thak tawh kizui a pawlpi khantoh nang, nasep na ah, innkuan pen thupi mahmah hi. Pawlpi sungah bangbang na sem ta leng, innkuan lungsim tawh ih sep ciang bekin, ki taangtun thei pan ding hi. Pasian nangawn in, kha hotkhiat nadingin na asepna ah Pa, Tapa, Khasiangtho te ii innkuan lungsim tawh itna bulphuh in, na asepkhopna ih mu hi.\nTua ahih manin innkuan kim ii kha lam leh pumpi lam, annek tuidawn, nikteen puansilh, inn leh lo, kicin nadingin, a cianghciangh pan in, a kisam thupha hehpih nate Topa Pasian kiangah ngen khawm ni. Pawlpi nasepnate zong innkuan lungsim nei-in, itna bulphuh aa ih sepkhop nadingin, Nu leh Pa, U leh Nau a kuama ciat, itna leh deihsakna lianpi tawh kong hanthawn hi.\nChristu itna sungah,\nSiadaw Khen (Zoheisa)\nPrevious: Topa minthan nading in (Matt 5:16) ~ Lian Za Tuang\nNext: Siamsin anei kua?


url: = Tinaung Takluem 2 PETER 1\n1 Jesus Christ i sal le sawltak ahi keima Simon Peter in, Pathian le eite hong ngum Jesus Christ i thutang suana tungtawn in eite taw a manpha upna a sang te tung ah:\n2 Pathian le i Topa Jesus heakna tungtawn in note tung ah thuhtiamna le thinnopna hong khang tahen,\nPathian Sapna le Tealna\n3 A minthanna le phatna sung ah, Ama heakna tungtawn in hongsam pa in nuntakna le Pathian mi hina theampo te Pathian vangletna bang in hong pia zo hi:\n4 Hi bangin a lian mama le a manpha kamciam te hong pia hi: tua kamciam te hang in Pathian i hina a neipui te na hi thei natu uh in, cilesa deina tungtawn in leitung i siatna te pan na suakta zo uh hi.\n5 Hi thu hang in na upna uh tung ah ngamtat phatna belap vun; ngamtat phatna tung ah heakna belap vun;\n6 Taciang heakna tung ah ki ukzawkna; taciang ki ukzawkna tung ah thuakna; taciang thuakna tung ah Pathian mi hina;\n7 Pathian mi hina tung ah u le nau tung ah phatna; tua tung ah itna belap vun.\n8 Banghangziam cile hi thu te sia note sung ah om in a khang ahile, i Topa Jesus Christ na heakna sung ah phatuam ngawl le nga nei ngawl in na om batu uh hi.\n9 Ahihang hi thu te a nei ngawl peuma mittaw hi a, a khuala mu thei ngawl hi, taciang nidang a mawna te pan in ki thiangsak zo a hina zong mangil zo hi.\n10 Tua ahikom in suapui te awng, Pathian i sapna le tealna telthiang tu in hanciam vun: banghangziam cile hi thu te na vawt uh le, na puk ngei batu uh hi:\n11 Tabang in i Topa le ngumpa Jesus Christ i tawntung ukna sung ah tum thei natu a dimlet in na nga tu uh hi.\n12 Tua ahikom note tu hun thuman na he uh a, tua thuman sung ah kho nginge napi, hi thu te tatsat ngawl in kong phawksak tu sia ka haisang batu hi.\n13 Hi hi, hi biakbuk sung ah ka om sung theampo, hong hanthawn in kong phawsak tu sia a maan a hihi, ci in ka ngaisun hi;\n14 I Topa Jesus Christ in hong mu sa bang in, a hai ngawl in hi ka biakbuk ka sut hamtang tu hi, ci ka he hi.\n15 Tuabek domngawl in hi thu te sia ka thi zawkciang zong tatsat ngawl in na phawk thei natu uh ka hanciam tu hi.\nChrist Minthanna Mu\n16 Banghangziam cile i Topa Jesus Christ i vangletna le hongpai pheang tu thu note tung ah hong heaksak thei natu in, thimtheltak in phuatawm tangthu te ka zui bua uh hi, ahihang kote sia Ama minthanna mit vateak taw a mu tetti te ka hi uh hi.\n17 Banghangziam cile, hisia sia ka it ka Tapa a hihi, Ama tung ah ka lungkim mama hi, ci aw sia a sangbel minthanna kung pan hongpai ciang in, Pa Pathian kung pan in upatna le minthanna nga hi.\n18 Ama taw mual thiangtho tung ah ka om uh lai in, vantung pan in hi aw ka za uh hi.\n19 Kamsang te sonkholna a thiang zaw thu zong i nei hi; note thinsung ah zingsol hong suak a, khuavak dong tua kamsang te sonkhol te sia khuazing na mun ah khuavak a tan bang in na kinging uh le, na pha seam na hi uh hi:\n20 Laithiangtho sung kamsang te sonkhol thu sia, kuama in ama ngaisut na taw a khiakna thiangsak thei ngawl hi, ci tel masa tavun.\n21 Banghangziam cile nidanglai kamsang te i sonkhol thu sia mihing deina tungtawn in hongpai hi ngawl hi: ahihang Pathian i mithiangtho te in Tha Thiangtho makaina bang in a pau uh a hihi.


url: =Mihing tawh sumbawlte tungpan mi 17 honkhia - Zomi History Mihing tawh sumbawlte tungpan mi 17 honkhia - Zomi History\nHome > Zomi News > Mihing tawh sumbawlte tungpan mi 17 honkhia\nMalaysia, George Town, Palik uliante in a beisa a thupiang tualthahna thu akan laitak un upmawhlohpi in Kulim Kedah a kicihna mun ah Kawlgam pan leilam zui a hong kipuak Kawlgammi 17 lamkaalah man uh hi. Thukanpipa Datuk Mazlan Kesah in a genna ah “UNHCR Card tawi khat Jalan Ara Kuda, Bukit Mertajam ah a kithahna thu kan dingin ka pawl teng tawh ka paina vuah hih mi 17 te ka mu uh a, amau acing Kawlgammi nih leh Bangladesh te khat na om uh hi. Avek un kamat khit uh ciangin a thudam a kan theih dingin Kulim palik zumah mi 17 te ka puak uh a, acingh mi 3 te palikte khutsungah ka aap uh hi” ci hi.\nTukal Tuesday ni-in Construction nasemte khat in Kawlgammi UNHCR Card tawi Abul Kassim Abdul Shukur (40) akici khat pen a sisa in Jalan Ara Kuda ah mu hi. Hih sihna ah kihel dinga upmawh papi kum 33 a pha khin khat a kimatna hangin a dang thute zong a kitheih beh toto ahihi. SAC Mazlan in a genna ah “Abul Kassim pen a sihma ni in pasal 5 in ama omna inn pan mundang zuan in a paikhiatpih lai uh kimu hi.\nTua mi li te pen Sungai Acheh leh Bukit Tengah ah kiman khin uh a, amau tungtawn in Abul Kassim sihna thu a kicianzaw in a kansaan laitak uh ahihi. Hih sihna tawh upmawhmi kimat beh lai ding a, tua banah mihing tawh sumbawl nasep (Human Trafficking) asem mite thu zong lim takin kikan pha mahmah ding hi” ci hi. Source : Asia One Singapore Press Holding Portal\nMalaysia a om Zomi te hi bang lauhuaina tawh ih kipelh nading thungen in kidawm ciat ni.\nZomi News 11:26:00 AM\nItem Reviewed: Mihing tawh sumbawlte tungpan mi 17 honkhia Rating: 5 Reviewed By: Thang Thawn Tuang Guite


url: =Zomite’ phuak Late mah ~ T. Sawm Lian :: ZOMI DAILY\nposted on 15 September 2015 at 3:53 pm Lomkholna: Article, Sawmlian\nZomite’ phuak Late mah\nZomi i itdan a kikimloh mah bangin, i itzia leh i itdan zong kibang lo hi. ‘It mah ing’ a ci khempeuh in zong it tuan lo thei a, a gengen khol lote in zong it mahmah thei hi.\nKawlgam sunga state leh division teng lakah a zawngpen Zomite tenna Chin state hi a, tua lakah zong Zomi (a kici diak) Tedim leh Tonzang township sunga tengte pen a haupen hi lo lai hi. India gam sungah gawlvak state tawmcik lakah Mizoram kihel a, tua state sunga a khangto lo (backward) pen munah Zomite teeng a, tua banah Manipur gam sungah zong meitha (electricity), nek le tak zonna (economic), kikawmtuahna (communication) a hoihlohna penpen district ah Zomite teng hi.\nTua ahih manin, bang hangin ei Zomite mi neih bang nei lo, mi pil bangin pil lo, mi hauh bangin hau lo, mi siam bangin siam lo, mi namdangte zahin khangto lo mawk i hi hiam? cih pen a ngaihsuthuai mahmah ahi hi. A dawnna tampi om kha ding a, tu tungin ahih leh i minam aa mahmah i thupisimloh man hi, ciin i dawng phot ding hi.\nKum 1904 kumin Khuasak khua pan Pu Pau Suan leh Pu Thuam Hang in Lungdamna thu na saang uh a, sangmangte khaici tuh Zomite lakah hong pokhia hi. Tua hun pan kipan Zomite, Pasian thu leh leitung nuntakna-ah i khantoh nadingin nakpi takin thasanin, i sangmangte mahmah in zong nakpi takin hong pantah uh hi.\nSangmangte in Labu hong bawlsak uh a, Lai Siangtho pawlkhat hong teisak uh hi. Lai hong sinsak uh a, nuntak khuasakzia hong hilhin, ei leh ei a kivak, a kidon, a kikem thei ding leh a khangto dingin hong makaih uh hi. Tua banga hong makaih uh ciangin amau tui buahte hong khangin, amau maban zom a Lai Siangtho a tei ding mi bang hong piang a, Mikang kam pana kitei la i saksakna panin Zomite tualsuak la sak theih dingin pilna siamna Pasian in Zomite tungah hong pia hi. Thu leh la-ah, sangmangte a omnawnloh hangin ei leh ei a kivakzo, kizik so dingin hong pantah uh hi.\nZogam khanlawhna hangin Zomite lakah laphuak siam, Pasian mizat bangzah hiam hong omin, tuate in Zomite ading, Zopau leh Zolai mah tawh la hong phuak ziahziah uh a, minam khangto dangte mah bangin tualsuak la hoih nono i nei uh hi.\nAhih hangin, hih late in Zomite sungah teek tang taktak lo hi. Bang hangin hih Zomite in a phuak la hoih nonote in Zomite lakah teek tang lo hiam? Ei zat ding, ei sak ding, ei puah ding, i thangahpih ding hi lo ding hiam? Mi namdangte sak ding leh minamdangte laam pih dingin ngaihsun zaw i hiam?\nZomibup in labu zatkhop ding i gengen hangin, bang hangin i minambup in labu zang khawm thei lo i hi hiam? A hang khatpen ei’ aa, Zomite phuakte mahmah a kihelloh man khawng hi thei hi. Mi pawlkhat in gen uh ciang, ‘Mikangte mahmah in zong a sak nop nawnloh phial uh late tawh Zomi Khristiante in tha ngah sawm mahmah hi,’ ci uh hi. Maan dingin ka lamen pong hi.\nTedim labu gensia sese! hong ci om kik zel! Kician takin gen vet ni; Hih la kiteite pen labu sungah koihloh ding, sak vetloh ding a ci zong ka hi kei hi. Zomite sak dinga kibawl Labu sungah Zomite phuak Late in innteek tang leh a ci ka hi lel hi. Kei bang hoh in ka la deih diak lakah Tedim Labu sunga La tampi om a, Nang Na Lian Hi, Hong Hehpihna Lamdang, Hong Sem Kik In Topa, Zangkuam Unok Paak, Pasian Kiang Pan Gamla Ka Pial, Lungdamna Ni, Ka Nuntakna Kong Pia, Nang Tawh Naizaw Nuam Ing, I Lawm Hoihpen Jesu, Jesu Bek In, Amah’n Ka Mawhna Teng Lakhia Zo, Topa Tawh Tonkhawm In, Jesu Va Ko Ning.. (eh tam lua maw mawk in ciai) cih bang om hi.\nLa pen a hoih naak leh Mikang, Kawl, Vaite la zong tei luat ding hi. Khangnote bangin tulai la suak thak leh la hoih nono tawh Pasian phat nuamsa uh hi. Tuate zong phamawh kei. Ahi zongin tua mite’ phuakte i sakna hangin Zomite phuaksa late dap koih kei ni. Zomite lakah zong Pasian in thupha hong pia a, Sia Thawng Kim, Sia David Kham, Sia Kappu, Sia Do Khup, Sia T. S. Khai, Pu S.B Tual Dal etc. la hoih nono a phuaksiam i nei uh a, a kin deuh, a dak/ol deuh, ki-ap hun a sak ding, piakkhiat hun a sak ding, cih bangin a kicingin i nei uh hi. Tuate mah sa-in, biakinn sung leh i minam sungah teek tangsak ta ni.\nMipil misiam ci-a i gengen mite pen a minam ngeina, zia le tong, a pau a ham, leh a minam tualsuak thu hoihte a zang, a zui, a zeek, a manphasakte ahi uh hi. Degree thuap li le nga nei phial mah leh, ama minam a simmawh a, ama pianna minam a thupisim kei a, ama minam zia le tong, pau le ham, ngeina leh minam tualsuak thu le late a thupisim kei leh tua degree pen amah in pilna a sak hangin midangte in pilna ci-in saang khol lo ding hi.\nI kiang nai a om i sanggam Mizote en lehang, amau leh amau mah ki-it masa uh a, a minam mahmah uh itin, a pau leh ham, a ngeina, a zia le tong uh it uh hi. Tua banah, mite zong amau zaha it dingin lawhzo mawk uh hi! Lungdamna thu hanga hong piang tualsuak la, amau minamte mahin kum 1930 kiim-a a phuakte mah uh sak nuamsa in sasa mawk uh hi. Tua hang zong hi kha ding hi, Zosuante lakah Mizote pen a khangto pen pah uh hi.\nBangbang ahi zongin, Zomi a hi lo mite in Zomite phuaksa late a sak nop kei a, a thupisim kei uh leh zong khial kei uh. Tua banah, pilna siamna a nei lo mite in midangte’ aa a thupisim zawk uh leh zong ahi thei mah hi (cim mai ni!). Lai siam, mipil leh khuamuzaw ciangciang bangin limtakin ngaihsut a, eima tualsuak thu le late mah i thupibawl hun peuhmah ta hi.\nKhua khat a pawlpi khangnote in a mau hunzatna (worship service) ah Zomite phuak khanlawhna la bek sak ding ci uh a, khua khat leulleuin a kitei tawm late sak ding ci uh hi. Tuate nuntakzia ka ngaihsut ciangin minam a itzaw leh pau le ham a kembit zaw pen Zomite phuaksa la a itte mah na hizaw mawk a, zong kithutuakin khangtozaw mawk uh hi.\nZomite’ phuak Late mah Zomite sungah inntek sak ni; puah ni; zuun ni; zang ni; kemcing ni. Mi namdangte in hong sakpih kei zongin ei mahmah in sa ni, thupibawl ni.\nI minam khanmawh bawk, Pasian thu lamah i hat theih hetlohna, pawlpi khawng i kikhenkhenna leh i leitung nuntak khuasakzia i khantoh theih hetlohna hang pen i Pasian thu zuihdan leh i minam i itdan maan lo a, eima tualsuak thu leh late i kepcinloh, i zatloh, i zuunloh man khong hi gige kha ding hi. Ngaihsut huai hi.\nT. Sawm Lian || 16.3.2013\nPrevious: A taksuah Zogam leh Zolei itna ~ Awn Za Pau\nNext: Ngaih Anglai Zal Dingin – 4 ~ Hau Za Cin


url: =White House pan theihhuai pawlkhat leh US thutuamtuam (16 July) :: ZOMI DAILY\nWhite House pan theihhuai pawlkhat leh US thutuamtuam (16 July)\nposted on 17 July 2020 at 12:47 pm Lomkholna: News, Thomasmung, USA\nCovid-19 Update XXIII: White House Press Briefing pan atheih huai thu pawlkhat leh tulai tak US sung thu tuamtuam te: (July 16, 2020)\n1) Tulai tak US gam sung COVID-19 dinmun: Tulai tak US gam ah Texas, Florida, California, Georgia te pen COVID-19 lungno phulna mun – hotspots te hong suak ta uh aa, state 37 ah natna akhan lam ma nawh hi. Adiak diak in Florida state sungaa Miami khua pen lungno phulna (epicenter) hong suak ta hi. State 7 te pen steady state ah om uh aa, state 6 te akiam lam ma nawh uh hi.\nState 24 te in akikhaktan te honkikna “reopening plans” pen khawl kik uh aa, Phase 3 atungsa state pawl khat in phase 1 leh 2 ah tuak suk kik uh ci uh hi. News te agenkhiatna vuah tulai tak US ah mi 100 lak ah mi 1 (1 out of 100) in COVID natna nei (positive) hi ci uh hi.\nAbeisa hun in US Mipil scientist minthang khat ahi Dr. Anthony Fauci in agenkhiat mah bangin US ah asawt lo in ni khat sung bek bek natna ngah 100,000 kiim hong pha thei ding acih tawh kizawi tawn in anuai aa dan in hong naih mahmah ta ahih manin dahhuai leh kidawp huai mahmah hi.\n~ July 10 – 72,278 (US new cases)\n~ July 13 – 65,789 (new cases)\n~ July 14 – 66,048 (new cases)\n~ July 15 – 72,005 (new cases added) Ref: worldometer.in\n2) White House pan coronavirus vaccine update taangkona:\nWhite House Press Secretary Kayleigh McEnany in coronavirus vaccine tawh kisai tuni a genkhiat na ah Moderna company in Phase 1 & 2 study kipan ta uh aa, gualzawhna leh khantohna (development) tampi kimukhia hi ci hi. Tua study abawlna ah mi 45 kihel ci uh hi. US Federal Kumpi in Moderna company pen coronavirus vaccine bawl khiat nading $ 483 million huhna apiak khit ahi hi.\nModerna company in vaccine final phase (trial three) na pen July kha sung kipan ta ding ci aa, tua lai ah mi 30,000 bang kihel ding hi ci hi. Coronavirus vaccine hong kibawlkhiat mateng hih COVID-19 natna bei lo dingaa, lungmuan zong om thei nai lo ding ahih manin mi khempeuh in kilunggulh mahmah ahi hi.\n3) Dr. Fauci leh White House kikal buaina:\nTulai tak US gam ah COVID-19 natna khan na tawh kisai Dr. Anthony Fauci ii thu genkhiat te White House pan ulian tampi in dik sa lo uh aa, athu genkhiat pawlkhat zong maan lo hi ci uh hi. Dr. Fauci ii interview bawlna te hangin President Trump aa kipan kumpi ulian tampi ten dik sa lo uh aa, Pu Trump tawh zong tu sung teng kiho lo uh hi ci hi.\nDr. Anthony Fauci pen White House coronavirus task force member hi aa, mipil scientist in zong akithei mahmah khat ahi hi. Amah pen US President 6 ii khut nuai ah na sem khin ahi hi. Dr. Fauci leh President Trump kikal ah thu buaina aom hangin Dr. Fauci pen White House Coronavirus task force sungah kihel lai ve ve ding ci uh hi.\n4) Miami beach ah natna khang:\nFlorida state Miami khuapi ah COVID-19 natna ngah thak khang mahmah ahih manin zato lupna te awng nawnlo ci uh hi. Miami beach zato teng ah COVID-19 natna tawh zato lum dim khin cih Miami mayor Francis Suarez in taangko khia hi. Tulai tak in Miami beach ah Covid-19 natna tawh mi 1900 zato lum in mi 400 pen ICU ah tung uh hi ci hi. Florida state sung pan Miami, Orlando leh Tampa kiim tengah natna tam khang pen ci uh hi. Nung July 4th holiday sung in mi hon kikhopna tam lua leh social distancing kibawl lo ahih manin natna khang hi ci uh hi.\nTulai tak Florida pen COVID-19 natna akhang pen state ah kihel aa, lungno phulna mun (hotspot) hong suak ta hi. Nung Sunday in in Florida ah ni khat sung bek bek in natna ngah thak 15000 khang aa, COVID-19 natna kipat zawh akhang pen ni hi ding hi ci uh hi. Tulai ak zato lum 8000 val pha ta ci uh hi. Florida pen abeisa hun sungin akikhak tan te leh nasep (businesses) te hong baih lua uh ahih manin natna khang hi ci uh hi.\n5) Michigan lake pan COVID-19 ki ngah:\nJuly 4th Holiday weekend sung Michigan tuikhulh (lake) ah mi tampi in party bawl uh aa, social distancing zanglo in maituam zong thuah lo uh ahih manin, mi tampi in COVID-19 natna kilawh maang hi cih health Department of Northwest Michigan in genkhia hi. Tualai ah akihel peuh mah in COVID-19 test bawl tek ding leh quarantine bawl tek dingin health department pan zak sakna nei uh hi.\n6) US galkap Len te ah COVID-19 tampi kilawh:\nTulai tak Japan gam ah zong COVID-19 natna ngah thak khang tek tek aa, US Marine galkap Len (base) pi om na Okinawa ah zong COVID-19 natna ngah US Marine galkap 94 om ta cih Major Ken Kunze in genkhia hi. Tulai tak tua Galkap len pen Kumpi ten lockdown abawl lai tak hi ci uh hi. Tua bek thamlo in South Korea aa aom US galkap 11 ten zong COVID-19 natna ngah uh ci uh hi.\n7) Atlanta Mayor in COVID-19 natna ngah:\nGeorgia state, Atlanta Mayor Keisha Lance Bottoms zong a innkuanbup un Coronavirus a test pen positive uh aa, koi lai pan ngah uh hiam kithei zo lo ci hi. A pasal leh ata 4 te tawh nung nipi sungin COVID-19 natna ngah uh aa, tulai tak a inn ah isolation abawl lai tak hi ci hi. Tulai tak Georgia state zong natna akhang pen state khat ah kihel hi.\n8)) Texas leh state tampi ah maituam thuah ding thu piakna kinei:\nTexas Gov. Abbott in mipi lak leh apua lam pai khiat nak leh maituam thuah ding in thu piak na executive order pen July 3 ni in letmat thu na nei aa, athuah lo te kiman in sum kiliau sak dinghi ci hi. July kha sungin state dang te ahi Kansas, Louisiana, Oregon, West Virginia ten zong mipi lak pai khiat ciang maituam thuah hamtang ding thu piakna nei uh hi.\nAdang state tampi in zong abeisa kha te ah thu taangko na nei khin uh hi. Maituam (face covering) thuahna in COVID-19 natna kilawh na dal mahmah ahih manin akua ma peuh in mihon khat pai khiat ciang maituam I thuah ding thupi mahmah hi.\n9) New York ah COVID-19 natna tawh asi kiam:\nNew York city sungah COVID-19 asi zani in om lo cih New York Mayor Bill de Blasio in genkhia aa, COVID-19 natna akipat zawh natna tawh asi aomloh ni hi dinghi ci hi. New York state bup ah belh COVID-19 asi mi 10 bek om hi cih New York Gov. Andrew Cuomo in taangko khia hi. Zani natna ngah thak mi 557 om lai ci hi.\n10) New York in emergency health order taangko khia ding:\nNew York Gov. Andrew Coumo in asawt lo in emergency health order sign thu in taangko khia ding ci in genkhia hi. Tua thu piakna ah COVID-19 natna lungno phulna (hotspots) mun te pan New York state sung Vanleng tawh hong lut khempeuh in amau omna address pen thu nei te kiang pia tei tei ding uh aa, ni 14 sung quarantine abawl tei tei kul ding uh hi ci hi.\nThu piak amang lo te $ 2000 kiliau sak ding hi ci hi. Nung mipi sungin New York state in Delaware, Kansas leh Oklahoma state te pan hong lut, hong hawh khempeuh amau state (New York) sung atun ni pan kipan ni 14 sung quarantine lut phot tei tei ding cih thu piakna zong nei khin uh hi.\n11) Hong tung ding fall ciang Kumpi sang te hon kik ding vai:\nHong tung ding lai sim kum, Fall ciang aki hong kik sang te Federal kumpi pan huhna kipia ding hi cih White House economic advisor Larry Kudlow in gen khia hi. Abeisa hun in Pu Trump in maikha sung sang ahong kik lo state te Federal pan huhna kipia nawnlo dinghi ci in genkhia aa, Fall ciang sang teng khempeuh hon kik ding thu piakna nei hi.\nAhi zongin US gamah sang (school) district gol pen te ahi California state Los Angeles and San Diego school districts te in state sungah natna ngah thak khan na hangin tukum sung sang teng hon kik loh ding taangko khia uh hi. Texas state Fort Bend county in tu kum sung online bek pan sangkah sak ding ci uh hi.\n12) Trump kumpi thu kibawl:\nMassachusetts Attorney General Maura Healey in adang state 17 pan attorneys generals te tawh kithuah khawm in Trump Federal kumpi tung thu bawl uh hi. Tua state lak ah New Sersey leh Connecticut te zong kihel uh hi. Nung nipi sung in Trump kumpi khut nuai aa Immigration and Customs Enforcement in hong tung ding fall semester ciang College leh University te in online class bek ahon uh leh tua sang ah akah gamdang sangnaupang khempeuh agam vuah puak kik ding cih taangko khia uh aa, sang pawl khat leh state pawlkhat ten Trump kumpi tung thu bawl uh hi.\n13) US sung state pawlkhat ah shutdown (lockdown) kibawl kik:\n– California sungah COVID-19 natna khang kik tek tek ahih manin California state sungom counties khempeuh ah ansai (indoor restaurants) leh bars khempeuh khak kik sak dingin California Gov. Gavin Newsom in thu piak na nei hi. California ah zani in natna ngah thak 9561 kibehlap aa, mi 139 si hi.\n– New Mexico in abeisa hun ah akihong ansai te avekpi in khak sak kik uh hi.\n– Texas state Houston mayor in nipi nih sung khua teng shutdown ding geelkhia aa, Gov. Greg Abbott in zong ngaihsutna nei ci hi. Texas pen natna lungno phulna (hotspots) hong suak aa, zani in natna ngah thak 11060 kibehlap in mi 131 si hi.\n– Oregon state in mi 10 sang aa atam zaw kikhop loh ding in thukhun bawl kik hi.\n– Pensylvania state Philadelphia ah mihon pi tawh kikhopna bawl theih loh nang thukhun pen February 2021 ciang khan to cih Philadelphia mayor Jim Kenney in genkhia hi.\n14) Miami-Dade county pen COVID-19 lungno phulna mun (hotspot) thak suak:\nFlorida state Miami-Dade county pen lungno phulna mun (hotspot – epicenter) asuuk pen hong suak aa, abeisa mipi 2 sung COVID-19 natna hangin zato lum 60% khang in ICU atung 69% khang hi ci uh hi. Ventilators (huih dikna set) zang 109% khang hi ci uh hi.\nZani bek bek in natna ngah thak 2090 khangin mi 32 si hi. Tu ciang ciang natna ngah mi 69803 pha ta hi. Miami khua Jackson health system aa asem nasem mi 200 zong COVID-19 natna ngah uh aa, Miami pen nidang COVID-19 natna kipatna Wuhan dan hong suak ta hi ci in Jackson health system thu nei ten genkhia uh hi.\n15) Frist Lady in maituam (face covering) thuah ding taangko khia:\nPresident Trump ii zi first lady Melania Trump in mipi te kiang maituam thuah ciat in social distancing bawl ciat nang nang ama Twitter pan taangko khia in maituam thuahna man khat zong a twitter tungah koih hi. Abeisa hun in President Trump in mipi lak ah maituam thuah ding kisam sa lo aa, ahi zongin nung nipi aa kipan Galkap len khat va hawhna ah maituam thuah aa, mi khempeuh in lamdang kisa mahmah hi.\n16) Oklahoma ah natna khang:\nZomi te tampi ten na Oklahoma ah zani ni khat sung COVID-19 natna ngah 1000 kibehlap aa, natna ngah mi 21738 pha ta cih Oklahoma state department of health in genkhia hi. Tulsa county in natna ngah mi 5448 pha ta hi.\n17) Trump Kumpi in sang hon kik vai tawh kisai a policy dawk kik:\nAbeisa hun in US sang (College & University) te in hong tung ding sang hon kik hun Fall semester ciang online tung bek ah class alak sak uh leh (offering online-only courses) tua sang teng aa akah gamdang sangnaupang, international students teng agam vuah kiciah sak kik ding hi ci in Immigration and Customs Enforcement ten taangko khia hi mah te leh tua policy pen Trump kumpi in dawk kik aa, sangnaupang te kipuak kik nawlo ding ci hi. US gam ah gamdang pan sang hong kah sangnaupang million khat (1 million) bang pha aa, China, India, South Korea, Saudia Arabia leh Canada pan tam pen uh hi.\n18) COVID-19 test bawl tek ni (Hanthotna):\nPawl khat te COVID-19 a neih lam uh zong kithei lo uh aa, tua te tung pan a innkuanbup un akilawh tam mahmah hi. Asymptomatic kici aa, natna nei khat natna symptom lak lo aa, a innkuan sung pan atha zawngkhal pen kiang lawh masa uh ci uh hi. US gam ah hi dan Asymptomatic tawh COVID-19 akilawh 50% pha ding ci uh hi. Abeisa hun te ah tua dan in ei mi sung na leng tampi kilawh ta i hi hi.\nTua hi aa, akua mapeuh test ciat leng lungnop, lungmuang om ding ahi hi. Adiak diak in zii (market, grocery) pai leh van lei aa avak khia khia Inn Papi/Nupi teng bang in i ki sit (test) ciat ding thupi mahmah hi. I neih khak (positive) leh zong ahun lap in kikembit ciat pah ding ahi hi. Eimi te pha diak Khat leh khat zong kihawh nuam, kikawm nuam den tek i hih manin test bawl in i result kigen tek leng i kihawh ciang kilung himawhna, kiupmawhna om nawnlo pah ding ahi hi. Tu in zong COVID testing bawl nang sum bei lo, appointment zong bawl kullo aa ki test thei ta ahih manin akua mapeuh in test ciat in i innkuahpih te kembit tek ni.\n19) Johns Hopkins University & Medicines te report na tungtawn in tu ni July 16, 2020 ciang dong Leitung ah\nCovid-19 natna ngah mi 13,758,533 (13 million) pha ta in asi mi 589,093 pha ta hi. US gam ah natna ngah mi 3,563,848 (3.5 million) leh asi mi 138,291 pha ta hi. Kawlgam ah natna ngah mi 339 pha ta in asi mi 6 om ta hi. US om ei Zomi te sungah zong Covid-19 anei tampi kibehlap toto ta I hih manin i om na ciat ah i kidawp ciat ding leh I innkuanpih te hoih tak I kepcing ciat nang thupi mahmah ding hi.\nNote: Zani tak ZNTV pan Zobawi hong taangkoh khiat pawlkhat zong gawmkhawm in Lai tawh asim nuam te aading news version tawh hong suaksak kik ing. Thomas On Sian Mung (Thomas Mung Guite) Washington D.C July 16, 2020.\nPrevious: Covid-19 Home Quarantine hunsung omte thapiakna\nNext: Minthang Covid-19 Test result – Negative (Not detected)\nLeitungbup Lungsim cidamna ni\nRethinking Our Identity: A closer look at Chin, Laimi and Zomi ~ Dr. Dongno\nMipilte dem sawm dah in ~ Pau Khat Suan\nKum 2500 valsung gam neilo in omta leh a mangthanglo Israel mite


url: =Tulaai Leitung Thuthang Tuamtuam Updates March 11, 2015 :: ZOMI DAILY\nposted on 12 March 2015 at 8:00 am Lomkholna: Khawmpau, Myanmar, News, World, Zomi\n· Leitung ah Numei te kinenniam luatna aphattuam nading, Numei te mawhpuak cihtawh kisai New York khuapi UN zumpi ah khawmpi khat akibawl laaitak hia, tuamun ah Zomi Numei sung ah imuan mahmah amadawkdiak Zolia honpikhat in innteek tangtak in UN leitang tung ah avalup pikpeek laaitak uh ahihi. Bangteng ongpuakhia ding uha, ahihkei leh a UN zum mahmah ah vataamsuakpah phialding uhhiam cih mipi lampan ihmu theilo liang in kingaaklah mahmah hi. Adangtampi te lak ah keitheihpha diak Sianu Ningpi,Sianu Ngaih Lian tegel muziaizuai veng in onggen khiat kik ziahziah dingkaal uh ngaklah mahmah hang. Zomi Innkuan USA\n· US gam ah Zomi te teenna khuapi khat ahi Florida state sung Pensacola khuapi kiang ah US Gaalkaap te Black Hawk kici Helicopter saudeudau te 2 tawh kimawl in aomlaaitak uh March 10, 2015 ni zanlam nai 8 pawl in khat leh atung atuang gaal mi 11 mangcip in khat cidam in Eglin Air force Base tungkik hi. Akia hiding in ki ummawh a kizongsaan ci in US kumpi lam thunei te in gen uhhi.BBC\n· India gam Prime Minister luui Mr Manmohan Singh leh alawmte mi 5 Suangmeihol tawh theihnading phalna apiaknamun vuah golhguuk ne ahihman in hihthu sittelna athuakding in April 8 niciang thukhenzum kahding in India gam thukhen Zumpi ten March 11, 2015 ni in sapna pia uhhi. Hih thute hang in 2012 India gam in $33billion kisum ci in India gambup sumzat sumzeekna suulzuih pawl in pulaakkhia uhhi.BBC\n· A Innpan apaikhia vingveng Israel naupangno kum 19 Mohammed Said Ismail Musallam kicipa Syria gamsung ah\nIS migo ten Israel thukan hiding in ummawh uh ahihman thatlum uha, athahlupna uh limtaang March 11, 2015 ni in taangpi taangta muhding in khahkhia uhhi. Israel ten akoici thukkik zentam ngaklah huai mahmah ding hi.BBC\nPrevious: Ka Phawkkhak Vilval Kanu Kam – 12\nNext: I kisap pen ~ David Tuang\nPakistan ah Facebook Star khat asanggampa in thatlum\nKa sunmang Innpi (My Dream House) ~ Jtuangpu316